text:
THUŠO BAKENG SA LAPA | LENYALO
Kamoo o ka Bago Motheetši yo Botse
TLHOHLO
Molekane wa gago o re: “Ga o ntheetše!” Wena o ipotša gore, ‘Eupša ke be ke theeditše.’ Lega go le bjalo, seo o se kwelego se fapana le seo molekane wa gago a bego a se bolela. Ka baka leo, go tsoga ngangišano e nngwe.
O ka phema diphapano tše. Lega go le bjalo, o swanetše go thoma ka go kwešiša lebaka leo ka lona mo gongwe o ka se kwego tše dingwe tša ditaba tše bohlokwa tša seo molekane wa gago a se bolelago—gaešita le ge o nagana gore o theeditše.
LEBAKA LA GO DIREGA GA SEO
O šitišwa ke dilo tše dingwe, o lapile goba o maemong ao ka bobedi. Bana ba a goeletša, thelebišene e dira lešata, gomme wena o nagana ka bothata bjoo o bilego le bjona mošomong. Bjale molekane wa gago o thoma go bolela le wena—mohlomongwe ka taba ya gore le tla ba le baeng mantšiboa. O dumela ka hlogo, eupša na o tloga o kwele seo se boletšwego? Go ka direga gore ga se wa kwa.
O akanyetša dilo. Se se bitšwa mohuta o gobatšago wa seo go thwego ke go bala kgopolo ya motho. O akanyetša gore go na le molaetša o utegilego mantšung a molekane wa gago, mola ge e le gabotse e le gore o ka ba o feteletša dilo. Ka mohlala, anke re re molekane wa gago o re: “O feditše nako e oketšegilego e ntši o le mošomong bekeng ye.” Ka ge wena o hlatholla se e le go go swaya phošo, o re: “Ga se molato wa ka! Ke swanetše go šoma nako e oketšegilego ka gobane o fetša tšhelete ya rena.” Molekane wa gago, yoo maikemišetšo a gagwe e bego e le go fo šišinya gore le fetše mafelobeke le iketlile gotee, o omanya ka gore: “Ke be ke sa go phare molato!”
O akgofela go nyaka ditharollo. Marcie * o re: “Ka dinako tše dingwe ke no nyaka go hlalosa kamoo ke ikwago ka gona, eupša Mike o nyaka go mpotša gore ke lokiše taba bjang. Ga ke nyake go lokiša taba. Ke fo ba ke nyaka gore a tsebe kamoo ke ikwago ka gona.” Bothata ke’ng? Monagano wa Mike o akgofela go hwetša tharollo. Ka baka leo, mohlomongwe a ka kwa tše dingwe goba a se kwe ditaba ka moka tšeo Marcie a di bolelago.
Go sa šetšwe gore ke’ng seo se bakago bothata, o ka ba bjang motheetši yo kaone?
SEO O KA SE DIRAGO
Theetša ka šedi. Molekane wa gago o na le selo se itšego se bohlokwa seo a nyakago go se bolela, eupša na o itokišeditše go mo theetša? Mohlomongwe ga go bjalo. Ga bjale o ka ba o naganne ka dilo tše dingwe. Ge e ba go le bjalo, o se ke wa itira eka o theeditše. Ge e ba go kgonega, phaela ka thoko seo o se dirago gomme o theetše molekane wa gago ka šedi, goba mohlomongwe o ka kgopela molekane wa gago gore a lete go fihlela o ka kgona go mo theetša.—Molao wa motheo wa Beibele: Jakobo 1:19.
Dumelelanang ka go fana sebaka sa go bolela. Ge e le sebaka sa gago sa gore o theetše, phema go tsena molekane wa gago ganong goba go mo ngangiša. O tla hwetša sebaka sa gago sa go bolela. Ge e le ga bjale, e fo theetša.—Molao wa motheo wa Beibele: Diema 18:13.
Botšiša dipotšišo. Se se tla dira gore o kgone go kwešiša gakaone seo molekane wa gago a se bolelago. Marcie, yo a tsopotšwego pejana, o re: “Ke rata ge Mike a mpotšiša dipotšišo. Se se mpontšha gore o kgahlegela seo ke se bolelago.”
Theetša molaetša, e sego mantšu feela. Ela hloko seo se bolelwago ke boitšhišinyo bja mmele, mosepelo wa mahlo le segalo sa lentšu. Mantšu a rego, “Go lokile” ge e le gabotse a ka bolela gore, “Ga go a loka”—go ithekgile ka gore a bolelwa bjang. Mantšu a rego, “Ga o ke o ithaopela go nthuša” ge e le gabotse a ka bolela gore, “Ke nagana gore ga o ntšee ke le yo bohlokwa.” Leka go hwetša molaetša wa maleba, gaešita le ge o sa bolelwe ka mantšu. Go sego bjalo, le ka feleletša le ngangišana ka seo se boletšwego go e na le go lebiša tlhokomelo go seo ge e le gabotse se bolelwago ke mantšu ao.
Tšwela pele o theeditše. O se ke wa itswalela ditsebe goba wa sepela, gaešita le ge o sa rate seo o se kwago. Ka mohlala, go thwe’ng ge e ba molekane wa gago a go swaya diphošo? Gregory, yo a nago le nywaga e ka godimo ga e 60 a nyetše, o re: “Tšwela pele o theeditše. Naganišiša e le ka kgonthe ka seo molekane wa gago a se bolelago. Se se nyaka gore o be yo a godilego tsebong, eupša se tla go hola.”—Molao wa motheo wa Beibele: Diema 18:15.
Kgahlegela molekane wa gago e le ka kgonthe. Go theetša ka šedi ga e fo ba bokgoni, eupša ke pontšho ya lerato. Ge e ba o tloga o kgahlegela seo molekane wa gago a se bolelago, ga o ikwe o gapeletšega go theetša eupša go fo itiragalela. Ka go dira bjalo o tla ba o latela keletšo ya Beibele e rego: “Šetša tša go hola ba bangwe, e sego tša go hola wena feela.”—Bafilipi 2:4, Good News Translation.
^ ser. 9 Maina sehlogong se a fetotšwe.
Ithute ka mo go oketšegilego
Matlafatšang Lenyalo la Lena ka Poledišano e Botse
Poledišano e botse ke karolo e bohlokwa lenyalong le thabilego. Sehlogo se se bolela ka dika tšeo di ka re thušago go boledišana gabotse.
Kgopela Thušo ya Modimo Gore o be le Lenyalo le le Thabilego
Go diriša dipotšišo tše pedi tše bonolo go ka go thuša go kaonefatša lenyalo la gago.


c: text/html

text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Poland
wiadkowie Jehowy w Polsce
ul. Warszawska 14
05-830 NADARZYN
POLAND
+48 22-739-16-00
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 10:00 a.m. le go thoma ka 1:00 p.m. go ya go 3:00 p.m.
Go bona meago go tšea diiri tše pedi
Mešomo yeo e dirwago
Go fetolelwa dikgatišo tše di theilwego Beibeleng ka Sepolishi. Tše dingwe tša dilo tšeo o tlago go di bona di mabapi le histori ya Dihlatse tša Jehofa Poland.

robotstxt: allowed

filter: keep


text:
TABA YA LETLAKALA LA KA NTLE | NA MODIMO O NA LE TABA LE WENA?
Na Modimo o a go Šetša?
“Ke a hlaka e bile ke a diila. Jehofa yena o a ntšhetša.” *—DAFIDA WA ISIRAELE, LEKGOLONG LA BO-11 LA NYWAGA B.C.E.
Na go be go kwagala gore Dafida a letele gore Modimo a mo šetše? Na Modimo o a go šetša? Batho ba bantši ba thatafalelwa ke go dumela gore Modimo ramatlaohle o a ba kgahlegela. Ka baka la’ng?
Lebaka le lengwe ke gore Modimo o phagame kudu go feta batho ka moka. Ka ge Jehofa a le boemong bjo bo phagamego, ditšhaba di “etša lerothi le le lego kgamelong; di etšwe go etša lerole leo le lego dikaleng.” (Jesaya 40:15) Moswayadiphošo yo mongwe wa bodumedi wa mehleng yeno o ile a ba a phetha ka gore: “Go dumela gore go na le Modimo yo a kgahlegelago le go šetša dilo tšeo re di dirago e tloga e le boikgogomošo.”
Ka lehlakoreng le lengwe, batho ba bangwe ba nagana gore boitshwaro bja bona bo dira gore ba ikwe ba sa swanelwe ke go šetšwa ke Modimo. Ka mohlala, monna yo a bitšwago Jim o laodiša gore: “Ke dula ke rapela gore ke be le khutšo le boitshwaro, eupša go se go ye kae, ke boela mokgweng wa ka wa go galefa. Mafelelong, ke ile ka phetha ka gore ke be ke tloga ke le yo kgopo ka go fetišiša le gore Modimo o be a ka se kgone go nthuša.”
Na Modimo o kgole kudu le rena moo a palelwago ke go re šetša? Ge e le gabotse, Modimo o ikwa bjang ka batho ba gagwe bao ba sa phethagalago? Ntle le gore Modimo a ikutolle, ga go motho yo a ka bolelelago Modimo le go araba dipotšišo tšeo. Lega go le bjalo, Beibele e lego molaetša wo o buduletšwego woo Modimo a re ngwaletšego wona, e re kgonthišetša gore Modimo ga a kgole le batho e bile o tloga a tshwenyegile ka bona. Beibele e re: “Ge e le gabotse ga a kgole le yo mongwe le yo mongwe wa rena.” (Ditiro 17:27) Dihlogong tše nne tše di latelago, re tla ahlaahla seo Modimo a re botšago sona ka go re kgahlegela ga gagwe le kamoo a ilego a bontšha kgahlego e bjalo go batho bao ba swanago le wena.
^ ser. 3 Psalme 40:17; Jehofa ke leina la Modimo bjalo ka ge le utolotšwe ka Beibeleng.


text:
Nelson Mandela
Nelson Rolihlahla Mandela (O belegwe 18 Mosegamanye 1918 - 5 December 2013) Be ele molwela tokologo lera dipolotiki wa Afrika Borwa. Ebile mopresidente wa Afrika Borwa ngwageng wa 1994 go fihla ka ngwaga wa 1999. Ebe ele motho moso wa pele wa go kgethwa go ba mopredente morago ga tokologo. Mmušo wa gagwe oile wa shulalanya kgethologoganyo yeo ebego ele bane ke batho baso nageng ya Afrika Borwa, ka go lwantšha bodidi, kgethologano ka mmala lego hlohleletša tekatekano. Dipolotiking ebile moetapele wa mokgahlo wa African National Congress(ANC) gotloga 1991 gofihla 1997 gape ebile moetapele le kago lefapa la Democratic socialist. Tša boditšhabatšhaba, Mandela ebile mongwaledi mogolo wa Non-Aligned Movement gotloga ka 1998 gofihla ka 1999.
O belegwe lapeng la bogoshi ba AbaThembu, Mandela o tsene yunibesithing ya Fort Hare le yunibesithi ya Witswatersrand, mo ailego ake thutela dithuto tsa molao. Go duleng ga gagwe Johannesburg, o ile a tseya karola dipolotiking a lwantšha mmušo wa kgatelelo, a tsenela mokgahlo wa ANC yaba emongwe wa bahlomi ba mokgahlo wa bašwa wa ANC. Morago ga mokgahlo wa maburu o seno hlongwa ngwageng wa 1948, Mandela o ile a thoma go tsebega ka 1952 ka morago ga khampheini ya ANC yagoba kgahlano le mmušo wa kgatelelo, Oile a hlopiwa goba hlogo ya lefapa la Transvaal gape a ba hlogo ya Congress of the people ngwageng wa 1955. Go šomeng ga gagwe bjale ka ramolao oile a golegwa mmakga mmalwa ka ditatofatšo go menola mmušo yena le baetapele ba ANC, ka maswabi baile ba a hlolwa ka molato wago menola mmušo go tloga ngwageng wa 1956 go fihla 1961. Kago hlohleletša ke Marxism oile ka sephiring a tsenela lefapa la makomonisi a Afrika borwa (SACP) afetša ele omongwe wa ba etapele ba SACP. Mathomong o ke kanne go gwanteng ntle le ntwa, ka tšhomišano le mokgahlo wa makomonisi a afrika borwa baile ba hloma Lerumo la sechaba (Umkhonto we Sizwe) ka 1961, ele wago senyetša mmušo wa kgatelelo. Ka ngwaga wa 1962, oile a swarwa a latofatšwa kago menola mmušo a romelwa kgolegong bophela ka moka ka Rivonia Trial.
Pele age a kgethwa goba moetapele wa Afrika Borwa, Nelson Mandela o be a katane le mmušo wa kgatello wa Afrika Borwa ele moetalapele wa African National Congress. Nelson Mandela o dutše kgolegong mengwaga ye masome pedi šupa (27), bontšhi ba mengwaga a le Robben Island.
Nelson Mandela o tsebega bjalo ka tate wa setšhaba, moemedi wa tokologo, le tekano wa batho bohle.
Nelson Mandela o tšwele kgolegong ka 1990, moo a thomilego go rera tshwarelano lego thoma dipoledišano go fediša kgethollo Afrika Borwa. Nelson Mandela o hweditše difoka tse fetago lekgolo mengwageng, se segolo elego Nobel Peace Prize ka 1993.
Mo pukung ya bana mo pukung ya bana ba mo hlalošeditšeng ka mokgwa wo:
Leina la ka ke Nelson Mandela. Ke dula Afrika-Borwa, lefase le lebotse le le lego kua tlase ntlheng ya Afrika. Nna le wena re dula Afrika-Borwa. Ke belegetšwe motsaneng wa Mvezo ku Kapabohlabela ka la 18, ka fao, ke mokgalabje lehono. Tate e be e le kgoši. O ile a mpha leina la Rolihlahla, leo tlhalošo ya lona ka Sethosa e lego “ramathaithai”. Ke be ke sa le yo monnyane, ke na le ngwaga o tee goba ye mebedi ge batswadi ba hudugela kua Qunu. Matšatši a ka kua Qunu a bile a mabose kudu. Ge ke gola ke be ke diša dinku le dipudi tša batswadi ba ka.
Ke be ke bapala le bagwera ba ka kua mašemong. Re be re thutha kua dinokeng gomme re eja todi ya mamepe ao re bego re a rafa diphagong tša dinose. Ke be ke hlokomela ka mehla gore dinose di se ke tša ntoma. Nkile ka leka go namela tonki. Tšohle di be di lokile gomme gwa senyega ge tonki e ntahlela ka ntšhuthung ya meetlwa!
Ge ke na le mengwaga ye 7, tate o ile a nthomela kua sekolong sa kereke. Ke nna motho wa mathomo ka lapeng la gešo wa go tsena sekolo. Tate ga se a tsena sekolo. Re be re swanetše go apara diaparo tše di bonalago kua sekolong, gomme batswadi ba ka ba be ba hloka sa bona kudu go ka nthekela diaparo tša sekolo. Tate o ile a tšea borokgo bja gagwe bja kgale a bo ripa mo matolong a nkapeša. Ke be ke se na lepanta, ka fao tate a tšea lenti a bofa borokgo ka lona mo dinokeng. Le ge go le bjalo, ke be ke thabile, ke thabetše go apara borokgo bjoo. Kua sekolong, morutiši a no mpha leina la Nelson. Nagana fela o fiwa leina le lefsa o šetše o na le mengwaga ye 7 Ke be ke dula ke thabile ge ke le kua sekolong le ge ke le kua gae. Mma o be a fela a nkanegela dinonwane, gomme ka ithuta dilo tše dintši mo dinonwaneng tša gagwe. O nthutile gore ke dule ke ikokobetša le go ba le tlhompho mo bathong. Tate yena o nthutile go ba bogale. Ke be ke nyaka go ba bogale bjalo ka yena. Ke be ke nyaka go swana le yena. Ke be ke itšhela ka melora mo hlogong gore moriri wa ka o be wo mopududu bjalo ka wa gagwe. Ke be ke rata tate.
Fela ka morago ga go ba le mengwaga ye 9, bophelo bja ka bo ile bja fetoga ka gobane tate o ile a hlokagala. Ke ile ka swanela go phutha dilo tša ka tše mmalwa gomme ka tloga le mma ra ya lagaeng le lefsa. Go be go le bohloko mo go nna go tloga Qunu. Ke ile ka retologa, ka lebelela morago go bona legae la gešo le lethabo leo ke bego ke le tlogela kua morago. Ke ile ka yo dula le Malome Jongi kua Mqhekezweni motseng wa kgauswi. O be a le mokgotse yo mogolo wa tate. Ke be ke hlologela Qunu le balapa bao ba šetšego, fela bophelo bja ka le Malome Jongi e be e le bjo bobose kudu. Ke be ke bapala le morwa wa gagwe, Justice, gomme re ipshina kudu. Re be re namela dipere, re šoma ka tšhengwaneng, re bapala ka mašemong a matalana ebile re thutha ka nokeng. Malome o be a ntshwere bjalo ka ngwana wa gagwe.
Ke ile ka tsena sekolo sa kgauswi. Ge ke le mengwaga ye 16 Malome Jongi o ile a nthomela kua Sekolong sa Clarkebury. Go no swana le tate, malome le yena o be a dumela gore thuto e bohlokwa. Ka morago ga mengwaga ye 16 ke ile ka ya kua Sekolong se se Phagamego sa Healdtown. Ke be ke šoma ka maatla kua sekolong. Ke itše go fetša sekolo ka ya Yunibesithing ya Fort Hare. Ka nako yeo ke be ke na le mengwaga ye 21.
Ge ke be ke na le mengwaga ye 16, Malome Jongi o ile a nthomela kua sekolong sa Clarkebury. Go no swana le tate, malome o be a dumela gore thuto e bohlokwa kudu. Clarkebury e be e le botsana e sa swane le Mqhekezweni. Sekolo sa gona se be se agilwe ka sehlopha sa meago ya sekoloneale ye masomepedinne.
Ka letšatši la mathomo la dithuto ke ile ka bona diputsu tša ka tše difsa. Ge ke tsena ka klaseng diputsu tša ka tša thelela mo lebatong le le phadimago la go dirwa ka kota, ka bona basetsana ba babedi ba ba dutšego ka pele ba bogetše mosepelo wa ka wa manyeme ba hwile ka disego. Ke ile ka napa ka tseba yo mongwe wa basetsana bao gomme a ba mogwera wa ka yo bohlokwa kua Clarkebury.
Ka pela ke ile ka tlwaela bophelo bja Clarkebury. Ke be ke raloka dipapadi tše dintšinyana, gomme bokgoni bja ka bo le magareng. Bontši bja baithutikanna ba be ba ntšhiya mo lepatlelong ba bile ba mphala ka klaseng. Ke be swanetše go ithuta ke babaletše gore ke fi hle mo ba lego gona.
Ka morago ga go thoma ka go fokola ke ile ka kgona go oketša tšwelopele ya ka, gomme ka tšwelela mo Fomong ya boraro (Mphato wa 10) ka mengwaga ye mebedi sebakeng sa ye meraro. Ke be ke swara ka pela: therešo ke gore ke be ke šoma ka maatla. Ge ke le bogolo bja mengwaga ye 21, ke ile ka yo ithuta kua Yunibesithikholetšheng ya Fort Hare. Fela tšeo ke ditaba tša nako ye nngwe.
Ge ke be ke sa le mošemanyana, ke be ke dula motseng wa Qunu. Re be re na le melatswana ye e hlwekilego le dithaba tše ditala. Dinku, dipudi le dikgomo di be di fula fela mo motseng. Go be go se na ditsela tša dikoloi. Go be go na le ditsejana tša maoto fela. Re be re dula ka mengwakong ya go bopša ka mobu. Re be re na le mengwakwana ye meraro. Wo mongwe e le wa go apeela, wo mongwe e le wa go robala gomme wo mongwe e le wa go bolokela dilo. Re be re ekga meetse kua nokeng. Mma o be a apea ka pitša ya maoto a mararo. Re be re eja setampa se se hlakantšwego le dinawa seo se bitšwago “umngqusho” ka Sethosa. Maswi e be e le a mantši kudu. E be e le a dipudi le a dikgomo 6.
Ge ke le yo mogolwanyana ke ile ka hudugela kua Gauteng (Johannesburg). Gona kua ke ile ka dula Alekesanta (re be re e bitša Alex, ge re e khutsofatša). Ke ile ka makatšwa ke bogolo bja Johannesburg. Bophelo bja gona bo be bo sa swane le bja Kapabohlabela. Moya wa gona o be o tšhilafetše ka lebaka la muši. Go be go le kotsi kudu go sepela bošego. Batho ba be ba dula ka dintlong tše dinnyane tša khutlonne tša go swana le mapokisi a mankgwari. Re be re se na mohlagase goba meetse a pompo.
Gomme seo ke bego ke se rata ka Alex ke gore batho ba gona ba be ba etšwa mafelong a go fapana. Ka moka ba bolela maleme a go fapana. Bangwe ba be ba bolela Sezulu, Sesotho, Sepedi le Setsonga. Le ge Alex e be e fapana kudu le Qunu, ke be ke ipshina ka go dula gona.
Thuto go tšwa tonking[lokiša | edit source]
Leetotelele Go Ya Tokologong – Boitaodišphelo bja Nelson Mandela – Letlakala 8 & 9. E fetoletšwe Sesothong sa Leboa ke Maje S Serudu.
Ke ile ka ithuta thuto tšatši le lengwe ka tonki ya legwaragwara. Re be re šielana ka go e namela le go e fologa gomme ge sebaka sa ka se fihla ke ile ka e tsokama gomme tonki ya ragoga ka la mmutla e lebile thwii sethokgwaneng sa mehlare ya meetlwa. E ile ya inamiša hlogo e leka go nkotola, e ile ya atlega, eupša e sego pele ga ge meetlwa e ntlhaba le go ngwapa sefahlego sa ka, e nkgoboša pele ga bagwera ba ka. Bjalo ka batho ka Bohlabela, Maafrika ba na le moyo wo o hlabologilego ka mešogofela wa seriti goba seo Matšhaena a se bitšago 'Sefahlego'. Ke be ke gobogile pele ga bagwera ba ka. Le ge ke be ke wišitšwe ke tonki, ke ile ka ithuta gore: go goboša motho yo mongwe ke go dira gore a kwe bohloko bjo bo sa nyakegego. Le ge ke be ke sa le mošemane, ke be ke fenya bagwera ba ka ka ntle le go ba goboša.
Mo mafelelo a tsekišo ya gagwe Mandela o boletše ka mokgwa wo: "Bophelong bja ka ke ikgafetše go katano ya batho ba gešo ba Maafrika. Ke lwele kgahlanong le kgatelelong ya Makgowa, gomme gape ke lwele kgahlanong le kgatelelong ya Bathobaso. Ke be ke fišegela kgopolo ya setšhaba sa temokrasi se se lokologilego, seo ka go sona batho ka moka ba phelago ka kwano gomme ba na le dibaka tša go lekana. Ke kgopolo yeo ke holofelago gore ke tla e phelela le go e fihlelela. Fela ge go nyakega, ke kgopolo yeo ke ikemišeditšego go e hwela." Leetotelele Go Ya Tokologong, Letlakala 325, Nelson Mandela.


text:
Na Dihlatse tša Jehofa di Gapeletša Batho go Tlogela Madumedi a Bona?
Aowa, ga go bjalo. Makasine wa rena wa Morokami o boletše gore: “Go gapeletša batho gore ba tlogele bodumedi bja bona ke phošo.” * Re phema se ka gobane:
Jesu ga se a ka a gapeletša batho go amogela dithuto tša gagwe. O be a tseba gore ke ba sego kae feela bao ba tla go amogela molaetša wa gagwe. (Mateo 7:13, 14) Ge ba bangwe ba barutiwa ba gagwe ba be ba kgopišwa ke seo a bego a se bolela, o ile a ba tlogela gore ba sepele go e na le go ba gapeletša gore ba dule.—Johane 6:60-62, 66-68.
Jesu o rutile balatedi ba gagwe gore ba se gapeletše batho go tlogela madumedi a bona. Go e na le go leka go gapeletša batho go amogela ditaba tše dibotse tša Mmušo, barutiwa ba gagwe ba be ba swanetše go nyaka bao ba bego ba tla di amogela.—Mateo 10:7, 11-14.
Go ya bodumeding bjo bongwe ka kgapeletšo ga go na mohola ka ge Modimo a amogela borapedi bjo bo tšwago pelong.—Doiteronomio 6:4, 5; Mateo 22:37, 38.
Na modiro wa rena ke go tlogediša batho madumedi a bona?
Ke therešo gore re bolela molaetša wa Beibele “go fihla karolong ya kgole ya lefase,” re dira se “phatlalatša le ka ntlo le ntlo” ka ge re laetšwe ke Beibele. (Ditiro 1:8; 10:42; 20:20) Go swana le Bakriste ba pele, ka dinako tše dingwe re bewa molato wa go tlogediša batho madumedi a bona. (Ditiro 18:12, 13) Lega go le bjalo, ditatofatšo tše ke tša maaka. Ga re gapeletše motho go dumela seo re se dumelago. Go e na le moo, re dumela gore batho ba swanetše go hwetša tsebo gore ba kgone go dira phetho e bohlale.
Ga re gapeletše batho gore ba tlogele madumedi a bona, ga re dire mediro ya dipolitiki re khutile ka bodumedi le ge e le go nea batho dilo tšeo ba di hlokago e le go ba goketša gore e be ditho tša bodumedi bja rena. Se se fapane le ditiro tša mohuta wo tše di sa hlomphego Kriste tša bao ba ipitšago Bakriste. *
Na motho o na le tokelo ya go tlogela bodumedi bja gagwe?
Ee, Beibele e bontšha gore batho ba na le tokelo ya go tlogela bodumedi bja bona. E bolela ka ba bantši bao ba kgethilego go se be madumeding a ba leloko la bona, bao ka go rata ba ilego ba kgetha go rapela Modimo wa therešo. Aborahama, Ruthe, batho ba bangwe ba Athene le moapostola Paulo ke ba bangwe ba mmalwa ba batho bao ba ilego ba dira seo. (Joshua 24:2; Ruthe 1:14-16; Ditiro 17:22, 30-34; Bagalatia 1:14, 23) Go oketša moo, Beibele e boletše le ka bao ba ilego ba kgetha go lahla bodumedi bjo bo amogelwago ke Modimo.—1 Johane 2:19.
Tokelo ya go tlogela bodumedi e thekgwa ke Universal Declaration of Human Rights, e lego sengwalwa sa melao yeo e šireletšago ditokelo tša batho yeo United Nations e rego ke “motheo wa molao wa ditšhabatšhaba wa ditokelo tša batho.” Sengwalwa seo se boletše gore motho yo mongwe le yo mongwe o na le “tokologo ya go fetola bodumedi bja gagwe goba go fetola seo a se dumelago” le “tokologo ya go nyaka tsebišo, go e hwetša le go fetišetša tsebišo yeo le dikgopolo go ba bangwe,” go akaretšwa le dikgopolo tša bodumedi. * Ke therešo gore ditokelo tše di nea motho boikarabelo bja go hlompha ditokelo tša batho ba bangwe ge ba kgomarela seo ba se dumelago le go gana dikgopolo tšeo ba sa dumelelanego le tšona.
Na go tlogela bodumedi bja gago ke go nyatša setšo goba meetlo?
Aowa. Beibele e kgothaletša gore batho ka moka ba hlomphane go sa šetšwe gore ke ba bodumedi bofe. (1 Petro 2:17) Go oketša moo, Dihlatse tša Jehofa di kwa taelo ya Beibele ya go godiša batswadi ba tšona le ge ba le madumeding a fapanego.—Baefeso 6:2, 3.
Go dutše go le bjalo, ga se batho ka moka bao ba dumelelanago le seo Beibele e se bolelago. Mosadi yo mongwe yo a goletšego Zambia o hlalositše gore: “Setšhabeng sa gešo, ge motho a tlogela bodumedi bja gagwe . . . go be go lebelelwa e le go se botege, go eka lapa la gabo motho le setšhaba.” Mosadi yo o ile a ba le bothata bjo ge e sa le yo monyenyane ge a be a thoma go ithuta Beibele le Dihlatse tša Jehofa gomme ka morago a kgetha go tlogela bodumedi bja gagwe. O re: “Batswadi ba ka ba mpoditše leboelela gore ke be ke sa ba kgahliše le gatee le gore ke be ke ba nyamiša. Ke ile ka hwetša se se le thata kudu ka ge go amogelwa ke batswadi ba ka go bolela mo gontši go nna. . . . Go kgetha go botegela Jehofa ka go se kwanantšhe go e na le go botegela ditšo tša bodumedi ga go bolele gore ga ke botegele lapa lešo.” *
^ ser. 2 Bona tokollo ya Morokami wa January 1, 2002, letlakala 12, serapa 15.
^ ser. 8 Ka mohlala, mo e ka bago ka ngwaga wa 785 C.E., mmušiši Charlemagne o ile a ntšha taelo ya gore batho ba naga ya Saxon bao ba bego ba gana go kolobetšwa gore e be Bakriste ba bolawe. Gape, Peace of Augsburg e lego tumelelano ya khutšo yeo dihlopha tšeo di bego di sa kwane di ilego tša e saena ka 1555 C.E. dinageng tšeo di bego di bušwa ke Roma, e ile ya bolela gore mmuši yo mongwe le yo mongwe wa tikologo e swanetše go ba setho sa kereke ya Roma Katholika goba ya Lutere le gore yo mongwe le yo mongwe ka tlase ga pušo ya mmuši yo o swanetše go ba bodumeding bja gagwe. Bao ba bego ba gana go latela taelo ya mmuši mabapi le kgetho ya bodumedi ba be ba kgopelwa go hudugela nageng e nngwe.
^ ser. 11 Ditokelo tše swanago le tše di tšwelela le ka go African Charter on Human and Peoples’ Rights, the American Declaration of the Rights and Duties of Man, the 2004 Arab Charter on Human Rights, the ASEAN (Association of Southeast Asian Nations) Human Rights Declaration, the European Convention on Human Rights, le the International Covenant on Civil and Political Rights e lego melao yeo ka moka e šireletšago ditokelo tša batho. Lega go le bjalo, le ditšhaba tšeo di ipolelago gore di nea batho ditokelo tše bjalo di fapana ka tsela yeo di phethagatšago boitlamo bja tšona bja go hlompha ditokelo tše.
^ ser. 14 Jehofa ke leina la Modimo wa therešo ka ge le utolotšwe ka Beibeleng.
Ithute ka mo go oketšegilego
Na Dihlatse tša Jehofa di Thuba Malapa Goba di a a Aga
Dihlatse tša Jehofa ka dinako tše dingwe di latofatšwa ka gore di thuba malapa. Na ruri Dihlatse di baka diphapano?
Ditaba tše Dibotse ka Bodumedi ke Dife?
Na go tla tla nako yeo ka yona batho ka moka ba tlago go kopana gotee go rapela Modimo wa therešo?


text:
“Re tla Sepela le Lena”
“Re tla sepela le lena ka gobane re kwele gore Modimo o na le lena.”—SAKARIA 8:23.
DIKOPELO: 65, 122
1, 2. (a) Ke’ng seo Jehofa a boletšego gore se be se tlo direga mehleng yeno? (b) Re tlo araba dipotšišo dife sehlogong se? (Bona seswantšho se se lego ka mo godimo.)
JEHOFA o boletše gore mehleng ye ya rena, “batho ba lesome bao ba tšwago bathong ba maleme ka moka ba tla itshwarelela morumong wa seaparo sa Mojuda, ba re: ‘Re tla sepela le lena ka gobane re kwele gore Modimo o na le lena.’” (Sakaria 8:23) “Mojuda” yo o swantšhetša bao Modimo a ba tloditšego ka moya o mokgethwa. Le gona ba bitšwa gore ke “Isiraele ya Modimo.” (Bagalatia 6:16) ‘Batho bao ba lesome’ ba swantšhetša bao ba nago le kholofelo ya go tlo phela mo lefaseng ka mo go sa felego. Ba a tseba gore Jehofa o šegofaditše sehlopha se sa batlotšwa e bile ba bona e le tokelo e kgolo go mo hlankela gotee le bona.
2 Go swana le moporofeta Sakaria, Jesu o itše batho ba Modimo ba be ba tla ba le botee. O hlalositše bao ba tlago go phela legodimong e le “mohlatswana” gomme bao ba tlago go phela mo lefaseng e le “dinku tše dingwe.” Eupša Jesu o boletše gore batho bao ka moka e be e tla ba “mohlape o tee” gomme ba mo latela, yena “modiši o tee.” (Luka 12:32; Johane 10:16) Ka ge batho ba e le dihlopha tše pedi, ba bangwe ba ka ipotšiša gore: (1) Na dinku tše dingwe di swanetše go tseba maina a batlotšwa ka moka lehono? (2) Batlotšwa ba swanetše go itebelela bjang? (3) Ge motho yo a itšego phuthegong ya gešo a thoma go ja senkgwa le go nwa beine Segopotšong, ke swanetše go mo swara bjang? (4) Na ke swanetše go tshwenyega ge ke bona palo ya bao ba jago senkgwa le go nwa beine Segopotšong e oketšega? Sehlogo se se tlo araba dipotšišo tše.
NA LEHONO RE SWANETŠE GO TSEBA MAINA A BATLOTŠWA KA MOKA?
3. Ke ka baka la’ng re ka se kgodišege gore ke bomang bao e tla bago karolo ya ba 144 000?
3 Na dinku tše dingwe di swanetše go tseba maina a batlotšwa ka moka bao ba sa lego mo lefaseng lehono? Aowa. Ka baka la’ng? Ka gobane ga go kgonege go tseba ge e ba ruri ba tla hwetša moputso wa bona. [1] (Bona tlhaloso.) Gaešita le ge Modimo a ba kgethile gore ba ye legodimong, ba tla hwetša moputso woo ge feela ba ka dula ba botega. Sathane o tseba seo gabotse, gomme o diriša “baporofeta ba maaka” go leka go ba ‘timetša.’ (Mateo 24:24) Batlotšwa ba ka se ipotše gore ba tla hwetša moputso wa bona go fihlela Jehofa a ba kgonthišetša gore o ba ahlotše ba botega. Jehofa ke yena a dirago phetho ya makgaolakgang, goba go ba swaya la mafelelo, e ka ba pele ga ge ba ehwa goba pejana ga ge ‘masetlapelo a magolo’ a ka thoma.—Kutollo 2:10; 7:3, 14.
Moetapele wa rena ke Jesu, le gona re swanetše go latela yena feela
4. Ge e ba go sa kgonege gore re tsebe maina a batlotšwa ka moka bao ba lego mo lefaseng lehono, re ka “sepela” le bona bjang?
4 Bjale ge e ba go sa kgonege gore re tsebe maina a batlotšwa ka moka bao ba sa lego mo lefaseng lehono, dinku tše dingwe di ka “sepela” le bona bjang? Beibele e re “batho ba lesome” ba tla “itshwarelela morumong wa seaparo sa Mojuda, ba re: ‘Re tla sepela le lena ka gobane re kwele gore Modimo o na le lena.’” Temana ya lengwalo le e bolela ka Mojuda o tee. Eupša lentšu “lena” le šupa go batho ba bantši. Se se bolela gore Mojuda yo go bolelwago ka yena ga se motho o tee, eupša o swantšhetša sehlopha ka moka sa batlotšwa. Dinku tše dingwe di tseba seo gabotse, gomme di hlankela Jehofa di le ngatana e tee le sehlopha se. Ga go nyakege gore di tsebe maina a setho se sengwe le se sengwe sa batlotšwa le go se latela. Moetapele wa rena ke Jesu, le gona Beibele e re re swanetše go latela yena feela.—Mateo 23:10.
BATLOTŠWA BA SWANETŠE GO ITEBELELA BJANG?
5. Ke temošo efe yeo batlotšwa ba swanetšego go naganišiša ka yona ka mo go tseneletšego, gona ka baka la’ng?
5 Batlotšwa ba swanetše go naganišiša ka mo go tseneletšego ka temošo yeo e lego go 1 Bakorinthe 11:27-29. (Bala.) Motlotšwa a ka ja bjang senkgwa le go nwa beine Segopotšong “a sa swanela”? Ge e ba a se na tswalano e botse le Jehofa e bile a sa botege, ge a eja senkgwa seo le go nwa beine, o bontšha gore ga a hlomphe Modimo. (Baheberu 6:4-6; 10:26-29) Temošo ye e matla e gopotša batlotšwa gore ba swanetše go dula ba botega ge e ba ba nyaka go hwetša “moputso wa pitšo ya godimo ya Modimo ka Kriste Jesu.”—Bafilipi 3:13-16.
6. Batlotšwa ba swanetše go itebelela bjang?
6 Paulo o boditše Bakriste ba tloditšwego gore: “Nna mogolegwa Moreneng ke le lopa gore le sepele ka mo go swanelago pitšo yeo le biditšwego ka yona.” Ba swanetše go dira seo bjang? Paulo o itše: “Ka boikokobetšo bjo bo feletšego le boleta, ka go se fele pelo, ka go kgotlelelana ka lerato, le leka ka matla go boloka botee bja moya setlemong se se tlemaganyago sa khutšo.” (Baefeso 4:1-3) Moya wa Jehofa o mokgethwa o thuša bahlanka ba gagwe go ikokobetša, e sego go ikgantšha. (Bakolose 3:12) Ka gona batlotšwa ga ba itebelele ba le bohlokwa go feta batho ba bangwe. Ba a tseba gore ga se gore Jehofa o nea batlotšwa moya o montši o mokgethwa go feta bahlanka ba bangwe ba gagwe. E bile ga ba ipotše gore ba kwešiša ditherešo tša Beibele kudu go feta ba bangwe. Le gona ba ka se botše motho yo mongwe gore o tloditšwe le gore a thome go ja senkgwa le go nwa beine Segopotšong. Go e na le moo, ba ikokobeditše e bile ba a tseba gore ke Jehofa feela a kgethago motho gore a tlo phela legodimong.
7, 8. Ke’ng seo batlotšwa ba sa se letelago go rena, gona ka baka la’ng?
7 Gaešta le ge batlotšwa ba tšea e le tokelo e kgolo go biletšwa legodimong, ga se ba letela gore re ba sware ka tsela e kgethegilego. (Baefeso 1:18, 19; bala Bafilipi 2:2, 3.) Le gona ba a tseba gore ge Jehofa a be a ba tlotša, ga se a tsebiša batho ba bangwe ka seo. Ka gona motlotšwa ga a makale ge e ba ba bangwe ba sa dumele di tloga fase gore o tloditšwe. O a tseba gore Beibele e re re se ke ra kitimela go dumela motho yo a rego Modimo o mo neile maikarabelo a kgethegilego. (Kutollo 2:2) Ka ge motho yo a tloditšwego a sa letela go swarwa ka tsela e kgethegilego, a ka se tšame a botša batho bao a kopanago le bona gore yena o tloditšwe. Ge e le gabotse, a ka no se botše motho le ge e le ofe ka seo. Le gona a ka se ikgantšhe ka dilo tše di kgahlišago tšeo a tlago go di dira legodimong.—1 Bakorinthe 1:28, 29; bala 1 Bakorinthe 4:6-8.
8 Batlotšwa ga ba nagane gore ba swanetše go fetša nako ba na le batlotšwagotee le bona feela, bjalo ka ge eka ke sehlopha sa mokgatlo o itšego. Ga ba leke go hwetša batlotšwa ba bangwe e le gore ba ka boledišana kamoo go ba motlotšwa go lego ka gona goba go ipopa dihlotswana gore ba ithute Beibele. (Bagalatia 1:15-17) Ge ba ka dira bjalo, phuthego e ka se be le botee. Ba tla ba ba lwantšhana le moya o mokgethwa, woo o thušago batho ba Modimo go ba le khutšo le botee.—Bala Baroma 16:17, 18.
O SWANETŠE GO SWARA BATLOTŠWA BJANG?
9. Ke ka baka la’ng o swanetše go ba šedi tseleng yeo o swarago bao ba jago senkgwa le go nwa beine Segopotšong? (Bona lepokisi le le rego, “ Lerato ‘ga le Dire tša go Leša Dihlong.’”)
9 O swanetše go swara bjang bana babo rena le dikgaetšedi bao ba tloditšwego? Jesu o boditše barutiwa ba gagwe gore: ‘Ka moka ga lena le bana ba motho.’ O tšwetše pele ka gore: “Mang le mang yo a ikgodišago o tla kokobetšwa gomme mang le mang yo a ikokobetšago o tla godišwa.” (Mateo 23:8-12) Ka gona ke phošo go swara motho ka tsela e kgethegilego kudu, gaešita le ge e le ngwanabo Kriste yo a tloditšwego. Ge Beibele e bolela ka bagolo, e re re ekiše tumelo ya bona, eupša ga go na mo e re botšago gore re dire motho le ge e le ofe moetapele wa rena. (Baheberu 13:7) Ke therešo gore Beibele e re ba bangwe ba “swanelwa ke kgodišo yeo e lego gabedi.” Eupša seo ke ka gobane ba re ‘okametše gabotse’ le go “[šoma] ka thata go boleleng le go ruteng,” e sego ka gobane e le batlotšwa. (1 Timotheo 5:17) Ge e ba re swara batlotšwa ka tsela e kgethegilego kudu le go ba tumiša, re tla ba leša dihlong. Se sebe le go feta ke gore re tla dira gore ba thome go ikgantšha. (Baroma 12:3) Ga go le o tee wa rena yo a nyakago go dira selo le ge e le sefe seo se ka dirago gore yo mongwe wa bana babo Kriste a dire phošo e bjalo e kgolo!—Luka 17:2.
10. O ka bontšha bjang gore o hlompha Bakriste ba tloditšwego?
10 Re ka bontšha bjang gore re hlompha bao Jehofa a ba tloditšego ka moya wa gagwe? Ka go se ba botšiše gore ba tloditšwe bjang. Ye ga se taba ya rena, e bile ga re na tshwanelo ya go tseba ka yona. (1 Bathesalonika 4:11; 2 Bathesalonika 3:11) Le gona ga se ra swanela go nagana gore balekane ba bona, batswadi ba bona goba ditho tše dingwe tša malapa a bona le tšona di tloditšwe. Tokelo ye ga se bohwa bjoo motho a bo newago ke lapa la gabo. (1 Bathesalonika 2:12) Le gona re swanetše go phema go botšiša dipotšišo tšeo di ka kgopišago ba bangwe. Ka mohlala, re ka se botšiše mosadi wa ngwanabo rena wa motlotšwa gore o ikwa bjang ka go tlo phela ka mo go sa felego mo lefaseng monna wa gagwe a le legodimong. Go ba gona, re ka tloga re kgodišega gore lefaseng le lefsa, Jehofa o tla “kgotsofatša kganyogo ya sephedi se sengwe le se sengwe.”—Psalme 145:16.
11. Re itšhireletša bjang ge re phema go reta batho ka mo go feteletšego?
11 Ge re sa sware batlotšwa eka ba bohlokwa go feta batho ba bangwe, re a itšhireletša. Bjang? Beibele e re botša gore go ka ba go na le “bana babo rena ba maaka” ka phuthegong bao ba ka bolelago gore ke bona batlotšwa. (Bagalatia 2:4, 5; 1 Johane 2:19) Le gona batlotšwa ba bangwe ba ka palelwa ke go dula ba botega. (Mateo 25:10-12; 2 Petro 2:20, 21) Ka gona ge re ka phema go reta batho ka mo go feteletšego, re ka se ba latele, gaešita le ge batho bao e le batlotšwa goba ba tsebega kudu goba ba hlanketše Jehofa ka nywaga e mentši. Ke moka ge ba ka wa therešong goba ba tlogela phuthego, re ka se fokole tumelong goba ra tlogela go hlankela Jehofa.—Juda 16.
NA RE SWANETŠE GO TSHWENYEGA GE PALO YA BATLOTŠWA E OKETŠEGA?
12, 13. Ke ka baka la’ng re sa swanela go tshwenyega ka palo ya bao ba jago senkgwa le go nwa beine Segopotšong?
12 Ka nywaga e mentši, palo ya bao ba jago senkgwa le go nwa beine Segopotšong e be e dutše e fokotšega. Eupša morago bjale, palo yeo e oketšega ngwaga o mongwe le o mongwe. Na seo se swanetše go re tshwenya? Aowa. Anke re boneng gore ke ka baka la eng re sa swanela go tshwenyega.
13 “Jehofa o tseba ba gagwe.” (2 Timotheo 2:19) Ka go se swane le Jehofa, bana babo rena bao ba balago batho bao ba jago senkgwa le go nwa beine Segopotšong ga ba tsebe bao e lego batlotšwa ba kgonthe. Ka gona palo yeo ba e hwetšago e akaretša batho bao ba naganago gore ba tloditšwe mola go se bjalo. Ka mohlala, ba bangwe bao ba bego ba eja senkgwa le go nwa beine ba ile ba kgaotša go dira bjalo. Ba bangwe ba ka ba ba be ba na le mathata a monagano gomme ba nagana gore ba yo buša le Kriste legodimong. Ka gona ga re tsebe tlwaa palo ya batlotšwa bao ba sa lego mo lefaseng.
14. Beibele e re’ng ka palo ya batlotšwa bao ba tla bego ba le mo lefaseng ge masetlapelo a magolo a thoma?
14 Go tla ba go na le batlotšwa dikarolong tše dintši tša lefase ge Jesu a tlo ba tšea gore ba ye legodimong. Beibele e re Jesu “o tla roma barongwa ba gagwe ka modumo o mogolo wa phalafala gomme ba tla kgoboketša bakgethwa ba gagwe go tšwa mathokong a mane, go tloga pheletšong e nngwe ya magodimo go ya go e nngwe.” (Mateo 24:31) Le gona Beibele e bontšha gore mehleng ya bofelo go tla ba go sa na le palo e nyenyane ya batlotšwa mo lefaseng. (Kutollo 12:17) Eupša ga e re botše gore go tla ba go šetše ba bakae ge masetlapelo a magolo a thoma.
15, 16. Ke’ng seo re swanetšego go se kwešiša ka batho ba 144 000 bao Jehofa a ba kgethago?
15 Jehofa ke yena a dirago phetho ya gore o kgetha batlotšwa neng. (Baroma 8:28-30) Jehofa o thomile go kgetha batlotšwa ka morago ga ge Jesu a tsošitšwe bahung. Go bonagala Bakriste ka moka ba therešo ba lekgolong la pele la nywaga ba be ba tloditšwe. Nywaga e makgolo ka morago ga moo, ba bantši ba bao ba bego ba ipolela gore ke Bakriste e be e se balatedi ba kgonthe ba Kriste. Lega go le bjalo, yona nywageng yeo, Jehofa o ile a tlotša batho ba sego kae bao e bego e le Bakriste ba therešo. Ba be ba swana le korong yeo Jesu a boletšego gore e tla mela gare ga mefoka. (Mateo 13:24-30) Mehleng ye ya bofelo, Jehofa o tšwetše pele a kgetha batho bao e tlago go ba karolo ya ba 144 000. [2] (Bona tlhaloso.) Ka gona ge e ba Modimo a ka kgetha go tlotša batho ba bangwe go šetše nako e nyenyane gore bofelo bo thome, ruri re ka se nagane gore o dira phošo. (Jesaya 45:9; Daniele 4:35; bala Baroma 9:11, 16.) [3] (Bona tlhaloso.) Re swanetše go itlhokomela gore re se ke ra arabela go swana le bašomi bao ba ilego ba ngongorega ge mong wa bona a be a nea bašomi bao ba thomilego go šoma ka iri ya mafelelo moputso wa go lekana le wa bona.—Bala Mateo 20:8-15.
16 Ga se bohle bao ba nago le kholofelo ya go yo phela legodimong e lego karolo ya “mohlanka yo a botegago le wa temogo.” (Mateo 24:45-47) Go fo swana le lekgolong la pele la nywaga, lehono Jehofa le Jesu ba diriša batho ba sego kae feela go fepa, goba go ruta batho ba bantši. Lekgolong la pele la nywaga, ke Bakriste ba sego kae feela ba tloditšwego bao ba ilego ba dirišwa go ngwala Mangwalo a Bakriste a Segerika. Le lehono, ke Bakriste ba sego kae feela ba tloditšwego bao ba neilwego boikarabelo bja go nea batho ba Modimo ‘dijo ka nako e swanetšego.’
17. O ithutile’ng sehlogong se?
17 Re ithutile’ng sehlogong se? Re ithutile gore Jehofa o kgethile go nea ba bantši ba batho ba gagwe kholofelo ya go tlo phela mo lefaseng ka mo go sa felego le go nea ba bangwe kholofelo ya go yo buša le Jesu legodimong. Jehofa o putsa bahlanka ba gagwe ka moka, e lego “Mojuda” le “batho ba lesome,” e bile o nyaka gore ba phele ka melao e swanago le go dula ba botega. Ka moka ga bona ba swanetše go dula ba ikokobeditše. Ka moka ga bona ba swanetše go mo hlankela gotee le go ba le botee. Ka moka ga bona ba swanetše go boloka khutšo ka phuthegong. Ge re dutše re batamela kgauswiuswi le bofelo, anke re tšweleng pele re hlankela Jehofa le go latela Kriste re le mohlape o tee.
^ [1] (serapa 3) Go ya ka Psalme 87:5, 6, nakong e tlago, go ka direga gore Modimo a tle a re botše maina a batho ka moka bao ba tla bego ba buša le Jesu legodimong.—Baroma 8:19.
^ [2] (serapa 15) Le ge Ditiro 2:33 e bontšha gore Jesu o kgatha tema ge motho a tlotšwa, fela Jehofa ke yena a kgethago motho yoo.
^ [3] (serapa 15) E le gore o tsebe ka mo go oketšegilego ka taba ye, bala “Dipotšišo tše Tšwago go Babadi” ka Morokaming wa May 1, 2007, matlakala 30-31.


text:
Batho ba Jehofa ba ‘Tlogela go se Loke’
“Yo mongwe le yo mongwe yo a bitšago leina la Jehofa a tlogele go se loke.” —2 TIM. 2:19.
1. Selo sa bohlokwa kudu borapeding bja rena ke sefe?
NA O kile wa bona leina Jehofa le ngwadilwe moagong o itšego goba musiamong wa dilo tša bokgabo? Ga go pelaelo gore seo se ile sa go kgahla le go go thabiša. Go ba gona, leina la Modimo ke la bohlokwa kudu borapeding bja rena—re Dihlatse tša Jehofa! Lefaseng ka bophara, ga go na batho bao ba tsebjago kudu ka leina la Modimo go swana le rena. Lega go le bjalo, re a tseba gore tokelo ya go bitšwa ka leina la Modimo e tla le boikarabelo bjo itšego.
2. Tokelo ya go bitšwa ka leina la Modimo e tla le boikarabelo bofe?
2 Go diriša leina la Modimo ga go bolele gore o a re amogela. Re swanetše go phela ka go dumelelana le ditekanyetšo tša gagwe tša boitshwaro. Ka baka leo, Beibele e re gopotša gore batho ba Jehofa ba swanetše go “furalela se sebe.” (Ps. 34:14) Moapostola Paulo o boletše molao wo wa motheo ka mo go kwagalago ge a be a ngwala gore: “Yo mongwe le yo mongwe yo a bitšago leina la Jehofa a tlogele go se loke.” (Bala 2 Timotheo 2:19.) Ka ge re le Dihlatse tša Jehofa, ruri re tsebja ka go bitša leina la gagwe. Eupša re swanetše go dira’ng gore re tlogele go se loke?
“TLOGANG” DITIRONG TŠE MPE
3, 4. Ke lengwalo lefe leo e lego kgale diithuti tša Beibele di nyaka go le kwešiša, gona ka baka la’ng?
3 Ela hloko taba e dikologilego mantšu a Paulo ao a lego go 2 Timotheo 2:19. Temana ye e bolela ka “motheo o tiilego wa Modimo” ke moka ya bolela ka dipolelwana tše pedi tše di ngwadilwego motheong woo. Go bonagala polelwana ya pele yeo e rego, “Jehofa o tseba ba gagwe” e tsopotšwe go Numeri 16:5. (Bona sehlogo se se fetilego.) Go thwe’ng ka polelwana ya bobedi? Ke kgale diithuti tša Beibele di nyaka go kwešiša polelwana ya bobedi yeo e rego, “Yo mongwe le yo mongwe yo a bitšago leina la Jehofa a tlogele go se loke.” Ka baka la’ng?
4 Mantšu a Paulo a kwagala eka o be a tsopola karolo e itšego ka Mangwalong a Seheberu. Lega go le bjalo, ga go bonagale go na le temana ka Mangwalong a Seheberu yeo e swanago le mantšu ao Paulo a a tsopotšego. Ka gona, moapostola yo o be a bolela ka’ng ge a be a re: “Yo mongwe le yo mongwe yo a bitšago leina la Jehofa a tlogele go se loke”? Pele ga ge Paulo a ka bolela mantšu ao, o tsopotše Numeri kgaolo 16, yeo e bolelago ka borabele bja Kora. Na polelwana ya bobedi le yona e ka ba e tswalana le ditiragalo tša borabele bjoo?
5-7. Ke ditiragalo dife tša mehleng ya Moshe tšeo di re thušago go kwešiša mantšu a Paulo ao a begilwego go 2 Timotheo 2:19? (Bona seswantšho seo se lego mathomong a sehlogo.)
5 Beibele e re Dathane le Abirama, e lego barwa ba Eliaba, ba ile ba tlatša Kora gomme ba etelela pele batho bao ba bego ba rabela go Moshe le Arone. (Num. 16:1-5) Ba ile ba bontšha phaa gore ga ba hlomphe Moshe le gore ba gana matla a gagwe a bolaodi ao a a neilwego ke Modimo. Marabele ao a ile a tšwela pele a dula gare ga batho ba Jehofa, ka go re’alo a bea kotsing bomoya bja bao ba botegago. Ge go fihlile letšatši la gore Jehofa a bontšhe phapano magareng ga barapedi ba gagwe ba botegago le marabele, o ile a nea taelo e lebanyago.
6 Beibele e re: “Ke moka Jehofa a botša Moshe a re: ‘Bolela le setšhaba o re: “Tlogang kgauswi le ditente tša Kora, Dathane le Abirama!”’ Ka morago ga moo Moshe a ema a ya go Dathane le Abirama gomme banna ba bagolo ba Isiraele ba sepela le yena. A bolela le setšhaba a re: ‘Hle tlogang ditenteng tša batho ba ba kgopo gomme le se ke la swara selo sa bona, gore le se ke la gogolwa dibeng tša bona ka moka.’ Gateetee setšhaba sa tloga pele ga tente ya Kora, ya Dathane le ya Abirama go tšwa ka mahlakoreng ohle.” (Num. 16:23-27) Ke moka Jehofa a bolaya marabele ao ka moka. Eupša barapedi ba Modimo ba botegago—bao ka go tloga ditenteng tša batho ba kgopo ba ilego ba tlogela go se loke—ba ile ba phološwa.
7 Jehofa o bona seo se lego ka pelong! O bona go botega ga batho ba gagwe. Lega go le bjalo, batho ba gagwe bao ba botegago ba ile ba swanelwa ke go gata mogato o itšego ka gore ba ikaroganye le ba sa lokago. Ka gona, go ka direga gore Paulo o be a bolela ka pego yeo e lego go Numeri 16:5, 23-27 ge a be a ngwala gore: “Yo mongwe le yo mongwe yo a bitšago leina la Jehofa a tlogele go se loke.” Phetho yeo e dumelelana le mantšu a Paulo ao a rego: “Jehofa o tseba ba gagwe.”—2 Tim. 2:19.
“PHEMA DINGANGIŠANO TŠA BOŠILO LE TŠA GO HLOKA TSEBO”
8. Ke ka baka la’ng go fo diriša leina la Jehofa goba go ba setho sa phuthego ya Bokriste go se gwa lekana?
8 Ka go bolela ka ditiragalo tšeo tša mehleng ya Moshe, Paulo o be a gopotša Timotheo bohlokwa bja gore a gate mogato wa go šireletša tswalano ya gagwe ya bohlokwa le Jehofa. Go fo ba ka phuthegong ya Bokriste go be go se gwa lekana, go swana le ge go fo bitša leina la Jehofa go be go se gwa lekana mehleng ya Moshe. Barapedi ba botegago ba swanetše go gata mogato ka go se dikadike gore ba tlogele go se loke. Se se be se e ra go re’ng go Timotheo? Gona batho ba Jehofa lehono ba ka ithuta’ng keletšong ya Paulo e buduletšwego?
9. “Dingangišano tša bošilo le tša go hloka tsebo” di ile tša kgoma bjang phuthego ya Bokriste ya lekgolong la pele la nywaga?
9 Lentšu la Modimo le re nea keletšo e lebanyago ya mabapi le mehuta ya go se loke yeo Bakriste ba swanetšego go e tlogela goba go e gana. Ka mohlala, ditemaneng tša kgauswi le 2 Timotheo 2:19, Paulo o botša Timotheo gore ‘a se ke a lwa le ba bangwe ka mantšu’ le gore a ‘pheme dipolelo tša lefeela.’ (Bala 2 Timotheo 2:14, 16, 23.) Ditho tše dingwe tša phuthego di be di kgothaletša dithuto tša bohlanogi. Le gona go bonagala ba bangwe ba be ba tšweletša dikgopolo tše di tsošago dingangišano. Gaešita le ge dikgopolo tše bjalo di be di sa nape di ganetšana le Mangwalo, di be di baka dikarogano. Di ile tša dira gore go be le dingangišano le go lwa ka mantšu, tša dira gore phuthego e se phele gabotse moyeng. Ke ka baka leo Paulo a gateletšego bohlokwa bja go “phema dingangišano tša bošilo le tša go hloka tsebo.”
10. Re swanetše go arabela bjang ge re kopana le dithuto tša bohlanogi?
10 Lehono ga se gantši batho ba Jehofa ba hlaselwa ke bohlanogi ka phuthegong. Lega go le bjalo, ge re ka kopana le dithuto tšeo e sego tša Mangwalo, go sa šetšwe gore re kopana le tšona kae, re swanetše go di gana ka ntle le go dikadika. E tla ba gabošilo go ngangišana le bahlanogi, e ka ba ge re kopana le bona goba ka go bolela le bona mekerong ya Inthanete goba ka mohuta le ge e le ofe wa poledišano. Gaešita le ge rena re ka ba re ipotša gore re nyaka go thuša motho yoo, poledišano e bjalo e tla ba e sa dumelelane le keletšo ya Mangwalo yeo re sa tšwago go e ahlaahla. Go e na le moo, ka ge re le batho ba Jehofa, re phema bohlanogi ka mo go feletšego, ee, re a bo gana.
11. Ke’ng seo se ka tsošago “dingangišano tša bošilo,” gona bagolo ba Bakriste ba ka bea mohlala o mobotse bjang tabeng ye?
11 Ka ntle le bohlanogi, go na le dilo tše dingwe tšeo di ka šitišago khutšo ya phuthego. Ka mohlala, dipono tše di fapafapanego ka boithabišo di ka tsoša “dingangišano tša bošilo le tša go hloka tsebo.” Go ba gona, ge motho yo a itšego a kgothaletša boithabišo bjo bo sa dumelelanego le ditekanyetšo tša Jehofa tša boitshwaro, bagolo ba Bakriste ga se ba swanela go fo kgotlelela boitshwaro bjo bo bjalo e le feela go phema dingangišano. (Ps. 11:5; Baef. 5:3-5) Lega go le bjalo, bagolo ba ba šedi gore ba se gapeletše dipono tša bona. Ba kgomarela ka potego keletšo ya Mangwalo yeo e neilwego balebeledi ba Bakriste yeo e rego: “Dišang mohlape wa Modimo woo le o hlokometšego, . . . e se be ka go buša bao e lego bohwa bja Modimo, eupša e be ka go ba mehlala go mohlape.”—1 Pet. 5:2, 3; bala 2 Bakorinthe 1:24.
12, 13. (a) Dihlatse tša Jehofa di lebelela bjang taba ya go kgetha boithabišo, gona di diriša melao efe ya motheo ya Beibele? (b) Melao ya motheo yeo e ahlaahlilwego go serapa 12 e šoma bjang ditabeng tša motho ka noši?
12 Tabeng ya boithabišo, mokgatlo wa rena ga o hlahlobe dimobi tše itšego, dipapadi tša dibidio, dipuku goba dikoša tše itšego e le gore o bee molao wa dilo tšeo re swanetšego go di phema. Ka baka la’ng? Beibele e kgothaletša motho yo mongwe le yo mongwe go tlwaetša ‘matla a gagwe a go hlatha gore a kgethologanye se se nepagetšego le se se fošagetšego.’ (Baheb. 5:14) Beibele e na le melao ya motheo yeo Mokriste a ka naganišišago ka yona ge a kgetha boithabišo. Dikarolong ka moka tša bophelo, pakane ya rena e swanetše go ba go ‘tšwela pele re kgonthišetša se se amogelegago go Morena.’ (Baef. 5:10) Beibele e ruta gore dihlogo tša malapa di na le matla a taolo, ka gona di ka gana boithabišo bjo itšego ka malapeng a tšona. *—1 Bakor. 11:3; Baef. 6:1-4.
13 Melao ya motheo ya Beibele yeo e ahlaahlilwego ka mo godimo ga e šome feela tabeng ya go kgetha boithabišo. Dipono tše di sa swanego mabapi le moaparo le go itokiša, tša maphelo le dijo gotee le ditaba tše dingwe tša motho ka noši le tšona di ka tsoša dingangišano. Ka go re’alo, ge e ba go se na molao wa motheo wa Mangwalo wo o tshelwago, ka bohlale batho ba Jehofa ba phema go ngangišana ka ditaba tše bjalo, “gobane mohlanka wa Morena ga se a swanela go lwa eupša o swanetše go ba bonolo [go ba šedi] go bohle.”—2 Tim. 2:24.
PHEMA BAGWERA BA BABE!
14. Paulo o boletše seswantšho sefe go bontšha bohlokwa bja go phema bagwera ba babe?
14 Ke ka tsela efe e nngwe yeo bao ba ‘bitšago leina la Jehofa ba ka tlogelago go se loke’? Ke ka go phema go gwerana le batho bao ba dirago dilo tše di sa lokago. Hlokomela gore ka morago ga gore Paulo a bolele ka seswantšho sa “motheo o tiilego wa Modimo” o ile a bolela seswantšho se sengwe. O ngwadile mabapi le ‘ntlo e kgolo’ yeo go yona go se nago “dibjana tša gauta le tša silifera feela, eupša go bile [go nago] le tša kota le tša letsopa, gomme tše dingwe ke tša morero o hlomphegago eupša tše dingwe ke tša morero o sa hlomphegego.” (2 Tim. 2:20, 21) Ke moka o ile a kgothaletša Bakriste gore ba ‘katoge,’ goba ba ikaroganye le dibjana tšeo di dirišetšwago “morero o sa hlomphegego.”
15, 16. Re ka ithuta’ng seswantšhong sa ‘ntlo e kgolo’?
15 Seswantšho se se ra go re’ng? Paulo o swantšha phuthego ya Bokriste le ‘ntlo e kgolo,’ gomme ditho tša phuthego o di swantšha le “dibjana,” goba didirišwa tša ka ntlong. Ka ntlong, dibjana tše dingwe di ka ba le ditšhila tše kotsi ka baka la go se hlatswiwe gabotse. Mong wa ntlo o tla beela ka thoko dibjana tšeo gore di se šilafatše dibjana tše dingwe tše di hlwekilego tšeo di dirišetšwago go apea.
16 Ka mo go swanago, batho ba Jehofa lehono bao ba katanelago go phela maphelo a hlwekilego, ba swanetše go phema go gwerana le batho ba itšego ka phuthegong bao ba tlwaetšego go hlokomologa melao ya motheo ya Jehofa. (Bala 1 Bakorinthe 15:33.) Ge e ba re swanetše go phema batho ba itšego ka gare ga phuthego, gona go bohlokwa kudu gore re ‘furalele’ goba re pheme go gwerana le bao ba lego ka ntle ga phuthego, bao ba bantši ba bona e lego ‘barati ba tšhelete, ba sa kwego batswadi, ba sa botegego, bathomeletši, ba bogale, ba go se rate go loka, baeki, le bao ba ratago maipshino go e na le go rata Modimo’!—2 Tim. 3:1-5.
JEHOFA O ŠEGOFATŠA GO GATA GA RENA MOGATO KA GO SE DIKADIKE
17. Baisiraele ba botegago ba ile ba tlogela go se loke ka tekanyo e kaakaa’ng?
17 Beibele e bolela ka go lebanya kamoo Baisiraele ba ilego ba gata mogato ka go se dikadike ge ba be ba botšwa gore ba “[tloge] kgauswi le ditente tša Kora, Dathane le Abirama.” Pego yeo e re “gateetee setšhaba sa tloga.” (Num. 16:24, 27) Ga se ba ka ba dikadika goba go senya nako. Le gona lengwalo le le bontšha tekanyo yeo ba ilego ba kwa ka yona. Ba ile ba “tloga . . . go tšwa ka mahlakoreng ohle.” Batho ba bao ba botegago ba be ba sa nyake go hlotšetša ka mahlakoreng a mabedi. Ba be ba ekwa ka dipelo ka moka. Ba ile ba thekga Jehofa ka go tia gomme ba tlogela go se loke. Re ka ithuta’ng mohlaleng wo?
18. Paulo o be a naganne ka’ng ge a be a kgothaletša Timotheo gore a “[tšhabe] dikganyogo tša bofsa”?
18 Ge go tliwa tabeng ya go šireletša tswalano ya rena le Jehofa, re swanetše go gata mogato kapejana le ka go se dikadike. Paulo o be a naganne ka seo ge a be a kgothaletša Timotheo gore a “[tšhabe] dikganyogo tša bofsa.” (2 Tim. 2:22) Ka nako yeo, Timotheo o be a šetše a godile, mohlomongwe a le nywageng ya bo-30. Lega go le bjalo, “dikganyogo tša bofsa” tša bošilo ga di ye ka nywaga. Ge Timotheo a be a ka ba le dikganyogo tše bjalo, o be a swanetše go di ‘tšhabela.’ Ka mantšu a mangwe, Timotheo o be a swanetše go ‘tlogela go se loke.’ Jesu o boletše molaetša o swanago ge a be a re: “Ge e ba leihlo la gago le go diriša sebe, le gonye o le lahlele kgole le wena.” (Mat. 18:9) Lehono, Bakriste bao ba tšeelago godimo keletšo ye ba gata mogato kapejana ge go na le seo se beago bomoya bja bona kotsing, ga ba dikadike goba go senya nako.
19. Ba bangwe lehono ba gatile mogato bjang ka go se dikadike gore ba itšhireletše dikotsing tša moya?
19 Batho ba bangwe bao ba bego ba rata bjala pele e ka ba Dihlatse ba dirile phetho ya gore ba se sa kgwatha dino tše di tagago. Ba bangwe ba phema mehuta e itšego ya boithabišo yeo e sa fošagalago eupša e ka gakatšago mafokodi a bona a boitshwaro. (Ps. 101:3) Ka mohlala, ngwanabo rena yo mongwe pele e ka ba Hlatse o be a tlwaetše go ya mafelong a go tantsha moo go dirwago boitshwaro bjo bo gobogilego. Eupša ka morago ga go ithuta therešo, o phema ka mo go feletšego go tantsha gaešita le dipokanong tša Dihlatse ka ge a tšhaba gore o tla tsoša dikganyogo tše di fošagetšego goba go gopola dilo tša nakong e fetilego. Ke therešo gore ga se gwa letelwa gore Bakriste ba pheme bjala ka mo go feletšego, go tantsha goba dilo tše dingwe tšeo e sego phošo go di dira. Lega go le bjalo, go letetšwe gore ka moka ga rena re gate mogato ka go se dikadike le ka mo go feletšego gore re itšhireletše dikotsing tša moya.
20. Gaešita le ge go ka fo se be bonolo go ‘tlogela go se loke,’ ke’ng seo se re kgothatšago?
20 Tokelo ya go bitšwa ka leina la Modimo e sepedišana le boikarabelo. Re swanetše go ‘tlogela go se loke’ gomme re ‘furalele se sebe.’ (Ps. 34:14) Ke therešo gore ga se ka mehla go lego bonolo go dira seo. Eupša ke mo go kgothatšago gakaakang go tseba gore Jehofa o tla dula a rata “ba gagwe” le bao ba kgomarelago ditsela tša gagwe tša go loka.—2 Tim. 2:19; bala 2 Dikoronika 16:9a.
^ ser. 12 Bona sehlogo seo se lego go jw.org/nso seo se rego, “Na le Thibela Dimobi, Dipuku Goba Dikoša tše Itšego?” ka tlase ga MABAPI LE RENA > DIPOTŠIŠO TŠEO DI BOTŠIŠWAGO KUDU.


text:
Bodumedi Bjo bo Lokilego bo Kgothaletša Ditekanyetšo tše Phagamego tša Boitshwaro
BODUMEDI bjo bo lokilego bo phagamiša tsela ya rena ya go nagana e bile bo re bontšha kamoo re kaonefatšago boitshwaro bja rena. Bo a re thekga ge re katanela go dira se se lokilego e bile bo re thuša go ba ba bakaone-kaone ka mo go ka kgonegago. Re tseba bjang gore bodumedi bjo bo lokilego bo dira seo?
Ela hloko seo moapostola Paulo a se ngwaletšego Bakriste ba lekgolong la pele la nywaga ba dulago Korinthe, Gerika. Motse woo wa bogologolo o be o tsebja ka boitshwaro bjo bo gobogilego. Paulo o lemošitše ka gore: “Ge e le diotswa goba ba medimo ya diswantšho goba dihlotlolo goba banna ba go gweba ka mmele goba banna ba go robala le banna goba mahodu goba ba megabaru goba matagwa goba bathomeletši goba bahlalefetši ba ka se je bohwa bja mmušo wa Modimo.” Ke moka Paulo o okeditše ka gore: “Seo ke se ba bangwe ba lena le bego le le sona. Eupša le hlatswitšwe, le kgethagaditšwe, le lokafaditšwe ka leina la Morena Jesu Kriste le ka Moya wa Modimo wa rena.” (1 Bakorinthe 6:9-11, The Holy Bible—New International Version) Nagana feela—bodumedi bjo bo lokilego bo thušitše ba bangwe bao nakong e fetilego ba bego ba se na ditekanyetšo tša boitshwaro gore e be bahlanka ba hlwekilego le ba lokilego ba Modimo!
Ka mo go fapanego, Beibele e lemoša ka gore: “Xo tlo tla lebaka le ba ka se kexo ba kxôna xo theetša thutô ye e phedilexo; ba tlo ikxobêla baruti ka xo ya le dikxanyoxô tša bôná, ka xo rata xo kwiša ditsêbê bose.”—2 Timotheo 4:3.
Madumedi ao o a tsebago a dira bjang tabeng ye? Na a latela ditekanyetšo tša Beibele tše phagamego tša boitshwaro? Goba na a fokodiša keletšo e kwagalago e hwetšwago ka Lentšung la Modimo, ba botša batho seo se ‘kwišago ditsebe bose’?
Go go thuša go bona ge e ba bodumedi bjo itšego bo tšweletša dienywa tše dibotse, o re’ng o sa iphe nako ya go araba dipotšišo tše di latelago?
TABA: Lenyalo.
SEO BEIBELE E SE RUTAGO:
“Lenyalo le swanetše go godišwa ke yo mongwe le yo mongwe, gomme monna le mosadi ba swanetše go lota lenyalo la bona le sekile. Modimo o bona molato bao ba tšeago karolo dibeng tša tša botona le botshadi.”—Baheberu 13:4, New Century Version.
POTŠIŠO:
Na bodumedi bjo bo nyaka gore go ditho tša bjona, baratani bao ba dulago gotee ba nyalane ka molao?
TABA: Tlhalo.
SEO BEIBELE E SE RUTAGO:
Ge a be a botšišwa ge e ba go e-na le lebaka le ge e le lefe la tlhalo, Jesu o itše: “E mongwe le e mongwe e a hlalago mosadi wa gagwe, ga e se ka baka la bootswa, gomme a tšea e mongwe, o a otswa.”—Mateo 19:9, PK.
POTŠIŠO:
Na bodumedi bjo bo hlompha tlhahlo ya Jesu gomme bo dumelela tlhalo le go nyala gape—motheong wa boitshwaro bjo bo gobogilego feela?
TABA: Boitshwaro bja tša thobalano.
SEO BEIBELE E SE RUTAGO:
“Bootswa bo thšabeng-xê. Dibe tšohle tše motho a di diraxo, di ntlê xa mmele wa xaxwe. E a diraxo bootswa yêna ó senyetša mmele wa xaxwe.”—1 Bakorinthe 6:18, Beibele ya Sepedi.
“Basadi ba bôná ba tloxêla modirêlô wo ba o bopetšwexo, ba tšea modirêlô wo ba sa kaxo ba bopêlwa wôna; Banna ba tla ba tloxêla modirêlô wo ba o bopetšwexo wa xo dula le mosadi, ba fišêxêlana monna à duma monna, ba dira tša dihlong; xomme kôtlô ya phapoxô ba e bôna mebeleng ya bôná.”—Baroma 1:26, 27, Beibele ya Sepedi.
POTŠIŠO:
Na bodumedi bjo bo ruta gore boitshwaro bjo bo gobogilego bja tša thobalano magareng ga monna le mosadi goba magareng ga batho ba babedi ba bong bjo bo swanago ke sebe?
TABA: Go phagamiša ditekanyetšo tša Beibele ka sebete go ditho tša bjona.
SEO BEIBELE E SE RUTAGO:
“Le se kê la hlakana le motho yo Le rexo ké ngwana weno, moka a ba seotswa, a ba wa mexabaru, a ba wa medimo e šele, a ba wa maroxa, a ba letaxwa, a ba mohlakodi. Motho wa mohuta woo, le xo ja Le se kê la ja le yêna.” (1 Bakorinthe 5:11, Beibele ya Sepedi) Go swanetše go direga’ng ka bao ba ipitšago Bakriste eupša e le badiradibe ba sa itsholego? Lentšu la Modimo le re: “Tlošang motho-mobe mo xare xa lena.”—1 Bakorinthe 5:13, Beibele ya Sepedi.
POTŠIŠO:
Na bodumedi bjo bo raka setho le ge e le sefe seo se hlokomologago ditekanyetšo tša Beibele ka go se itshole?


text:
TABA YA LETLAKALA LA KA NTLE | KAMOO O KA LEBELETŠANAGO LE DIPELAELO
Dipelaelo tša Mabapi le Lapa
Janet o laodiša gore: “Ka moragonyana ga gore tate a hlokofale, monna wa ka o ile a mpotša gore o be a ratana le mosadi yo mongwe. Go se go ye kae, o ile a sepela ntle le go ntemoša goba go ntaela, a tšea diaparo tša gagwe ka bobolokelong bja diaparo gomme a ntlogela le bana ba rena ba babedi.” Janet o ile a hwetša mošomo, eupša mogolo wa gagwe o be o sa lekane go ka lefelela ditshenyegelo tša ntlo ya bona. Le gona Janet o be a sa belaele ka tša ditšhelete feela. O gopola gore: “Ke be ke imelwa ke dipelaelo tšeo di sepedišanago le go thoma mošomo o thata o mofsa woo ke bego ke swanetše go o dira ke nnoši. Ke be ke ipona molato wa go se kgone go hlokomela bana ba ka go swana le kamoo batswadi ba bangwe ba hlokomelago bana ba bona. Gaešita le gona bjale, ke tshwenyegile ka gore ba bangwe ba ntebelela bjang gotee le bana ba ka. Na ba ka ba ba ipotšiša ge e ba ke ile ka dira sohle seo ke bego ke swanetše go se dira gore ke šireletše lenyalo la ka?”
Thapelo e thuša Janet go laola maikwelo a gagwe e bile e matlafatša segwera sa gagwe le Modimo. Janet o re: “Bošego bo tloga bo le thata kudu, ge go itše tuu gomme ke sa kgaotše go belaela. Go rapela le go bala Beibele go nthuša gore ke robale. Lengwalo leo ke le ratago kudu ke la Bafilipi 4:6, 7, leo le rego: ‘Le se ke la belaela ka selo, eupša dilong tšohle tsebišang Modimo dikgopelo tša lena ka thapelo le ka topo gotee le ka go leboga; ke moka khutšo ya Modimo yeo e fetago kwešišo yohle ya batho e tla diša dipelo tša lena.’ Ke feditše mašego a mantši ke rapela gomme ka kwa ge khutšo ya Jehofa e nkhomotša.”
Mantšu a Jesu a kgothatšago a lego mabapi le thapelo ao a a boletšego Thutong ya gagwe ya Thabeng ao a šomago mehuteng ka moka ya dipelaelo, a re: “Tatago lena o tseba gore ke dilo dife tšeo le di nyakago le pele le mo kgopela.” (Mateo 6:8) E bile re swanetše go mo kgopela tšona. Tsela ya motheo yeo re ka ‘batamelago Modimo’ ke ka go rapela. Seo se feleletša ka eng? Se feleletša ka gore Modimo ‘o tla go batamela.’—Jakobo 4:8.
Ee, thapelo ga e fo re dira gore re ikwe gakaone ge re boletše dipelaelo tša rena. Jehofa ke “Mokwi wa thapelo,” e bile o lwela bohle bao ba mo tsomago ka tumelo. (Psalme 65:2) Ke ka baka leo Jesu a rutilego balatedi ba gagwe “gore ba rapele ka mehla ba sa lape.” (Luka 18:1) Re swanetše go dula re kgopela Modimo gore a re hlahle le go re thuša, re kgodišegile gore o tla re putsa bakeng sa tumelo ya rena. Le ka mohla ga se ra swanela go belaela kganyogo goba bokgoni bja gagwe bja go re lwela. Go ‘rapela ka mehla’ ka tsela ye go bontšha gore re na le tumelo ya kgonthe.—1 Bathesalonika 5:17.
SEO GE E LE GABOTSE SE BOLELWAGO KE GO BA LE TUMELO
Eupša ge e le gabotse tumelo ke eng? Tumelo e akaretša go ‘tseba’ Modimo. (Johane 17:3) Re thoma ka go monya dikgopolo tša Modimo ka go ithuta Beibele. Re ithuta gore o bona yo mongwe le yo mongwe wa rena e bile o nyaka go re thuša. Lega go le bjalo, tumelo ya kgonthe e akaretša se se fetago go fo tseba selo se itšego ka Modimo. E bile tumelo ya kgonthe e bolela go ba le tlemo e bontšhago gore re hlompha go ba bagwera ba gagwe. Go tšea nako gore re hlagolele tlemo e bjalo, go etša ge go le bjalo ka mogwera wa kgonthe. Tumelo ya rena e ‘dula e oketšega’ ge nako e dutše e eya ge re dutše re ithuta ka mo go oketšegilego ka yena, re “dira dilo tše di mo kgahlago,” le ge re dutše re thabela thušo ya gagwe yeo e tšwelago pele. (2 Bakorinthe 10:15; Johane 8:29) Woo ke mohuta wa tumelo yeo e thušitšego Janet go lebeletšana le dipelaelo.
Janet o re: “Seo ge e le gabotse se nthušitšego go aga tumelo ya ka ke go bona letsogo la Jehofa mogatong o mongwe le o mongwe. Gantši re be re lebeletšana le ditiro tša go hloka toka tšeo di bego di bonagalago di le thata go ka swaragana le tšona. Ka go dula re rapela, Jehofa ka mehla o be a re ntšha mathateng ka tsela yeo le ka mohla ke bego nka se e nagane. Ge ke mo leboga, se se nkgopotša dilo tše dintši tšeo a ntiretšego tšona. O be a dula a re thuša ka nako ya maleba, gantši a dira seo ka nako ya gona. Le gona o mphile bagwera ba kgonthe bao e lego banna le basadi ba Bakriste ba therešo. Ba dula ba nthekga e bile ke mehlala e mebotse baneng ba ka.” *
Janet o re: “Ke tseba gore go Maleaki 2:16 Jehofa o re: ‘[Ke] hloile tlhalo.’ Tlhalo e dira gore molekane yo a se nago molato a ikwe a ekilwe kudu. Go šetše go fetile nywaga e mentši ga e sa le monna wa ka a ntlogetše, eupša ka dinako tše dingwe ke sa dutše ke lewa ke bodutu e bile ke ikwa ke se selo. Ge ke ikwa ka tsela yeo, ke leka go dira selo se itšego seo se ka holago motho yo mongwe, gomme seo le nna se dula se nthuša.” Ka go re’alo, Janet o fokotša dipelaelo tša gagwe ka go diriša melao ya motheo ya Beibele ya go phema go ipea lekatana. *—Diema 18:1.
Modimo ke “tatago ditšhiwana le moahloledi [goba, mošireletši] wa bahlologadi.” —Psalme 68:5
Janet gape o re: “Khomotšo ya ka e kgolokgolo ke e hwetša ka go tseba gore Modimo ke ‘tatago ditšhiwana le moahloledi [goba, mošireletši] wa bahlologadi.’ Le ka mohla a ka se re tlogele go etša ge monna wa ka a ile a re tlogela.” (Psalme 68:5) Janet o a tseba gore Modimo a ka se ke a re leka “ka dilo tše mpe.” Go fapana le seo, bohlale o bo fa ‘bohle kudu’ gomme o nea “matla a fetago a tlwaelegilego” go re thuša go lebeletšana le dipelaelo tša rena.—Jakobo 1:5, 13; 2 Bakorinthe 4:7.
Eupša go thwe’ng ge e ba re belaela ka ge bophelo bja rena bo le kotsing?
^ ser. 10 Bakeng sa go hwetša ditsela tše di oketšegilego tše šomago tša go lebeletšana le dipelaelo, bona lelokelelo la dihlogo tšeo di thomago letlakaleng la ka ntle leo le rego “Na o Laola Bophelo bja Gago?” tokollong ya Phafoga! ya July 2015 yeo e hwetšagalago Inthaneteng go www.jw.org/nso.
Ithute ka mo go oketšegilego
Na o tla Bota Modimo?
Utolla kgotsofalo yeo o ka bago le yona ka go tseba Modimo bjalo ka Mogwera yo a botegago.


text:
MAY 1, 2013
JEREMANE
Hlatse e Nngwe ya Jehofa e Newa Sefoka Kua Jeremane
KUA Selters, Jeremane, Mathilde Hartl e lego yo mongwe wa Dihlatse tša Jehofa o ile a newa Sefoka ka February 22, 2013, ke Tonakgolo ya Bavaria e lego Horst Seehofer. Sefoka seo ke sa maemo a godimo kudu seo Federal Republic of Germany e se neago batho bao ba hotšego setšhaba.
Mohumagadi Hartl, yo a dulago kua Bavaria, o ile a newa sefoka seo ka baka la ge a tšere nako e telele a hlokometše morwa wa gagwe wa segole e lego Martin, yoo ga bjale a nago le nywaga e 26. Morwa yo o ile a hwetšwa a na le bolwetši bja Duchenne muscular dystrophy (DMD), e lego bolwetši bjoo bo tsebjago ka go šitiša kgolo ya mešifa le go dira gore e se be matla. Ka baka leo, Mohumagadi Hartl o tsoga le gare ga bošego gore a hlokomele morwa yo, e lego seo se akaretšago go hlokomela gore o hema gabotse le go mo thibolla dinko gore a se tsenwe ke bolwetši bja nyumonia. Morwa wa gagwe yo mongwe e le go Max, le yena o be a na le bolwetši bja DMD le bothata bja monagano. Mohumagadi Hartl o hlokometše Martin le Max ka nywaga e mentši. Ka maswabi, Max o hlokofetše ka 2008, a na le nywaga e 19.
Ge a botšišwa gore o hwetša kae matla a go hlokomela batho ka tsela yeo, Mohumagadi Hartl o arabile ka gore: “Go tšwa go ditumelo tša bodumedi bja ka. Ka ge ke le yo mongwe wa Dihlatse tša Jehofa, ke hlompha bophelo kudu. Ke leka kamoo nka kgonago ka gona go dira gore morwa wa ka a ipshine ka bophelo le ge a golofetše.”
Tonakgolo Seehofer o ile a reta Mohumagadi Hartl le ba bangwe bao ba bego ba newa difoka bjalo ka yena ka gore: “Yo mongwe le yo mongwe wa lena o dirile gore dilo di be kaonenyana lefaseng le.”
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Boditšhaba, mogala +1 718 560 5000
Jeremane: Wolfram Slupina, mogala +49 6483 41 3110


text:
“Ke Phema go Dula ke Nagana ka Malwetši a ka”
“Ke be ke hloka thušo gore ke namele le go fologa malaong. Ke be ke e kwa bohloko ge ke sepela. Mogolo wa ka o ile wa thibana gomme ka sa kgone go metša diphilisi tša go okobatša bohloko bja ka. Ke ile ka ba le dišo tšeo di sa folego, tšeo ka morago di ilego tša keka. Ke ile ka ba le dišo ka maleng le go swarwa ke seokolela o šoro. Ke be ke sa tsebe gore go direga eng ka nna. Ke be ke fo ba le nywaga e lesome.”—Elisa.
SCLERODERMA—yeo e bolelago “letlalo le le thata”—ke lentšu leo le dirišwago go hlalosa malwetši ao a swarago batho ba dimilione tše 2.5 lefaseng ka bophara. Mohuta o mongwe wo o tlwaelegilego baneng ke localized scleroderma, woo o akaretšago go thatafa ga ditlhalenama tša letlalo.
Ge Elisa a be a na le nywaga e lesome go ile gwa hwetšwa gore o na le bolwetši bja systemic scleroderma, e lego mohuta woo o sa kgomego letlalo feela eupša le ditho tša ka teng, go akaretša dipshio, pelo, maswafo le tshepedišo ya tša tšhilego ya dijo. Dingaka di be di nagana gore kalafo e tla oketša bophelo bja Elisa ka nywaga e mehlano feela. Eupša ga bjale go fetile nywaga e 14, gomme Elisa o sa phela. Le ge a se a fola, o dula a na le pono e botse ka bophelo. Phafoga! e boledišane le Elisa ka bolwetši bja gagwe le kgotlelelo ya gagwe.
O lemogile neng la mathomo gore o a babja?
Ge ke na le nywaga e senyane, ke ile ka segwa ke selotsoko mo setšung, gomme go be go le bohloko kudu. Ntho yeo e ile ya keka e bile e be e sa fole. Ditlhahlobo tša madi di ile tša utolla gore ke na le systemic scleroderma. Ka ge mmele wa ka o be o thoma go fokola, re ile ra tsoma ngaka yeo e tsebago ka bolwetši bja scleroderma.
Le hweditše eng ge le tsoma?
Re ile ra hwetša ngaka ya bolwetši bja marapo. Ngaka yeo e ile ya botša batswadi ba ka gore kalafo ya dikhemikhale (chemotherapy) e ka okobatša bolwetši bja scleroderma gomme ya oketša bophelo bja ka ka nywaga e mehlano, mohlomongwe le go dira gore bolwetši bja ka bo feleletše bo laolega. Bothata e be e le gore kalafo ya dikhemikhale e be e tla dira gore tshepedišo ya ka ya go lwantšha malwetši e fokole. Gaešita le mpshikela o be o ka mpolaya.
Ka lehlogonolo ga se gwa ba bjalo.
Ee—ke leboga gore ke sa buša moya! Eupša ge ke na le nywaga e ka bago e 12, ke ile ka thoma go ba le dihlabi tše šoro mo kgareng tšeo di bego di tšea mo e ka bago metsotso e 30 gomme ka dinako tše dingwe se se direga gabedi ka letšatši. Di be di le bohloko moo ke bego ke golola.
Seo se be se bakwa ke eng?
Dingaka di ile tša hwetša gore tekanyo ya ka ya hemoglobin e be e theogile kudu, le gona pelo ya ka e be e šoma ka thata go pompa madi ao a yago bjokong. Ka dibeke tše sego kae, kalafo e ile ya rarolla bothata bjo. Eupša ka nako yeo, ke be ke boifa gore go ka fo tšwelela mathata go sa letelwa. Ke be ke ikwa ke se na botšhabelo, ka ge go be go se na seo nka se dirago.
Go fetile nywaga e 14 go tloga ka nako yeo o tsebago ka bolwetši bja gago. Ga bjale o ikwa bjang?
Ke sa kwa bohloko, le gona ke na le malwetši a mmalwa ao a bakilwego ke scleroderma. A akaretša dišo tša ka maleng, go thatafa ga ditlhalenama tša maswafo le go swarwa ke seokolela o šoro. Lega go le bjalo, ga ke nyake go tshwenyega kudu ka bolwetši bja ka goba go senya nako ka go dula ke nyamile. Go na le dilo tše dingwe tšeo nka di dirago.
Go swana le eng?
Ke rata go thala diswantšho, go roka diaparo le go dira mabenyabje. Eupša se bohlokwa ke gore ka ge ke le yo mongwe wa Dihlatse tša Jehofa, ke dula ke ruta batho Beibele. Le ge ke sa kgone go ya magaeng a batho, ke kgona go thuša Dihlatse tše dingwe tšeo di ithutago Beibele le batho tikologong ya gešo. E bile go na le bao ke ithutago le bona. Bodiredi bo dira gore bophelo bja ka bo be le morero.
Ke ka baka la eng o dira mošomo wo mola o na le mathata a gago?
Ke a tseba gore seo ke se botšago batho ba bangwe se bohlokwa e bile se a hola. Le gona, ke a thaba ge ke dula ke thuša ba bangwe ka tsela ye. E bile ke ikwa ke phetše gabotse! Ka wona motsotswana woo, ke lebala le gore ke a babja.
Beibele e go thuša bjang gore o dule o na le pono e botse?
E nkgopotša gore tlaišego ya ka—le tlaišego ya ba bangwe—ke ya nakwana. Kutollo 21:4 e re ka nako ya gagwe e beilwego, Modimo o tla “phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona.” Go nagana ka mangwalo a mohuta wo go tiiša tumelo ya ka dikholofetšong tša Modimo tša bokamoso bjo bokaone—bakeng sa bao ba tlaišwago ke malwetši a sa folego le ba bangwe ka moka.
Ithute ka mo go oketšegilego
Na Beibele e ka go Thuša ge o Swerwe ke Bolwetši bjo bo sa Alafegego?
Ee! Ithute ka megato e meraro yeo e ka go thušago go lebeletšana le bolwetši bjo bo sa alafegego.
Ke ka Baka la Eng Modimo a Dumelela Bobe le Tlaišego?
Bobe bo thomile bjang, gona ke ka baka la eng Modimo a ile a dumelela gore bo tšwele pele? Na tlaišego e tla ka ya fela?
Morero wa Modimo ka Lefase ke Ofe?
Na morero wa Modimo ka lefase o tla ka wa phethagala? Ge e ba go le bjalo o tla phethagala neng?


text:
MADIRENG A LEFASE
Go Lebiša Tlhokomelo e Kgethegilego Asia
Asia ke kontinente yeo e nago la badudi ba bantši kudu lefaseng. China le India feela di na le badudi ba ka godimo ga teetharong go palo ya badudi ba lefase. Ke ditlhohlo dife tšeo ditšhaba tša kua Asia di lebeletšanago le tšona tabeng ya go ruta le go šireletša badudi ba tšona?
Thuto e Šireletša Bana
Ditsebi tša molao tša kua China di bontšha gore bana ba ba kotsing e kgolo ya go gobošwa ge e ba batswadi ba bona ba sa ba rute ka thobalano ge e sa le ba banyenyane. Nywaga e mene e sa tšwago go feta, basekiši ba kua China ba ile ba swaragana le ditatofatšo tše ka bago 8 000 tša go gobošwa ga bana ka tša thobalano. Moprofesara wa tša molao kua Beijing Normal University o re bana “ba hlaselega gabonolo. Thuto, ke pheko ya go phema go tlaišwa ka tša thobalano.”
SEO BEIBELE E SE BOLELAGO: Batswadi ba bohlale ba ruta bana ba bona go itšhireletša ‘mothong yo a bolelago dilo tše di kgopamego.’—Diema 2:1, 10-12.
Mahu a ka Morago ga Ledimo le Matla
Go ya ka nyakišišo e nngwe, palogare ya masea a basetsana ao a hwago ngwaga ka morago ga ledimo le matla kua Philippines ke e kgolo kudu go feta palo ya bao go begilwego gore ba bolailwe ke ledimo. Dibaki tša se di akaretša tlhokego ya mešomo ka morago ga ledimo, ditshenyagalelo tša go aga lefsa gotee le tsela yeo go abjago didirišwa bakeng sa masea a basetsana, tšeo di akaretšago dijo le tlhokomelo ya tša maphelo.
SEO BEIBELE E SE BOLELAGO: ‘Ngwathela yo a swerwego ke tlala senkgwa, o tliše batho bao ba hlakišwago, bao ba hlokago legae ntlong ya gago. Ge o ka bona motho yo a hlobotšego o mo apeše.’—Jesaya 58:7.
Go Ipolaya ga Batšofadi kua Korea Borwa
Ka 2011, palo e fetago kotara ya batho bao ba ipolailego kua Korea Borwa, ke ba nywaga e 65 le go feta moo. Banyakišiši ba bangwe ba re se se bakwa ke tsela e fetogago yeo batšofadi ba hlokomelwago ka yona le maemo a tša boiphedišo—mo e ka bago 50 lekgolong ya batšofadi ba kua Korea Borwa ke badiidi. Ga bjale batho ba ka tlase ga seripagare ba kua Korea Borwa ba nagana gore bana ba swanetše go hlokomela batswadi ba bona bao ba tšofalago.
SEO BEIBELE E SE BOLELAGO: “Godiša tatago le mmago.”—Baefeso 6:2.


text:
BOPHELO BJA BOKRISTE
Thuša Bana ba Gago Gore ba be le Tumelo go Mmopi
Tlholo e bonagatša letago la Jehofa. (Ps 19:1-4; 139:14) Lega go le bjalo, batho lefaseng le la Diabolo ba nyatša Modimo ka dikgopolo tša bona tša gore dilo di itirile. (Rom 1:18-25) O ka dira eng gore dikgopolo tše di se ke tša tsenelela menaganong le dipelong tša bana ba gago? Ba thuše e sa le ba banyenyane gore ba dumele ka dipelo tša bona ka moka gore Jehofa o gona le gore o na le taba le bona. (2Ko 10:4, 5; Ef 6:16) Fatolla seo se lego ka dikgopolong tša bona ka go kwa gore ba nagana eng ka seo ba ithutilego sona sekolong, gomme o diriše dikgatišo le dilo tše dingwe tše dintši go fihlelela dipelo tša bona.
BOGELANG BIDIO YEO E REGO, SEO DITHAKA TŠA GAGO DI SE BOLELAGO
Ke taba efe yeo batho ba itlhametšego yona ge go tliwa tabeng ya go dumela go Modimo?
Sekolong sa lena ba le ruta eng ka taba ye?
Ke eng seo se go kgodišago gore Jehofa o gona?
O ka thuša motho yo mongwe bjang go kwešiša gore Modimo o bopile dilo ka moka?


text:
Kgaolo 65: Mmušo o a Aroganywa
NA O a tseba gore ke ka baka la’ng monna yo a lego mo seswantšhong a gagoganya seaparo sa gagwe? Jehofa o be a mo laetše gore a dire bjalo. Monna yo ke Ahija moporofeta wa Modimo. Na o a tseba gore moporofeta ke eng? Ke motho yoo Modimo a mmotšago e sa le pele seo se tlago go direga.
Ahija mo o bolela le Jeroboama. Jeroboama e be e le monna yoo Solomone a ilego a mmea gore a hlokomele karolo e nngwe ya modiro wa gagwe wa go aga. Ge Ahija a gahlana le Jeroboama tseleng, o ile a dira selo se se makatšago. O ile a apola seaparo sa gagwe se sefsa seo a bego a se apere gomme a se gagoganya ka diripa tše 12. A re go Jeroboama: ‘Itšeele diripa tše 10.’ Na o a tseba gore ke ka baka la’ng Ahija a neile Jeroboama diripa tše 10?
Ahija o ile a re Jehofa o tlo amoga Solomone mmušo. A re Jehofa o tla nea Jeroboama meloko e 10. Se se be se bolela gore Rehoboama morwa wa Solomone o be a tla šala a buša meloko e mebedi feela.
Ge Solomone a ekwa seo Ahija a se boditšego Jeroboama, o ile a galefa kudu. A leka go bolaya Jeroboama. Eupša Jeroboama a tšhabela Egipita. Ka morago ga nako e itšego, Solomone o ile a hwa. O bile kgoši ka nywaga e 40, eupša gona bjale morwa wa gagwe Rehoboama o be a dirilwe kgoši. Ge Jeroboama a be a le kua Egipita, o ile a kwa gore Solomone o hwile gomme a boela Isiraele.
Rehoboama e be e se kgoši ya go loka. O be a hlakiša setšhaba go feta kamoo Solomone tatagwe a bego a le ka gona. Jeroboama le baetapele ba bangwe ba setšhaba ba ile ba ya go Kgoši Rehoboama gomme ba mo kgopela gore a sware setšhaba gabotse. Eupša Rehoboama a se ke a ba theetša. Ge e le gabotse, o ile a hlakiša setšhaba le go feta peleng. Ka gona setšhaba sa dira Jeroboama kgoši ya meloko e 10, eupša meloko e mebedi e lego wa Benjamini le wa Juda yona ya tšwela pele e bušwa ke Rehoboama.
Jeroboama o be a sa nyake gore setšhaba sa gagwe se ye Jerusalema go yo rapela tempeleng ya Jehofa. Ka go re’alo a dira dinamane tše pedi tša gauta ke moka a dira gore setšhaba sa mmušo wa meloko e 10 se rapele tšona. Go se go ye kae, naga ya thoma go tlala bosenyi le bošoro.
Mathata a ile a ba gona le mmušong wa meloko e mebedi. Eitše go sešo gwa feta nywaga e mehlano Rehoboama e le kgoši, kgoši ya Egipita ya tla ya lwa le Jerusalema. Ya tšea mahumo a mantši tempeleng ya Jehofa. Ka gona, tempele e ile ya fetša nakwana feela e le boemong bjo bo swanago le bja ge e be e sa tšwa go agwa.
1 Dikgoši 11:26-43; 12:1-33; 14:21-31.
Dipotšišo
- Maina a banna ba babedi bao ba lego mo seswantšhong ke bomang, gomme mošomo wa bona e be e le eng?
- Ahija o ile a dira’ng ka seaparo se seo a bego a se apere, gona tiro yeo e be e bolela’ng?
- Ke’ng seo Solomone a ilego a leka go se dira Jeroboama?
- Ke ka baka la’ng batho ba ile ba dira Jeroboama kgoši ya meloko e lesome?
- Ke ka baka la’ng Jeroboama a ile a dira dinamane tše pedi tša gauta, gona naga e ile ya thoma go ba bjang ka moragonyana ga moo?
- Go ile gwa direga’ng ka mmušo wa meloko e mebedi le tempele ya Jehofa kua Jerusalema?
Dipotšišo tša tlaleletšo
- Bala 1 Dikgoši 11:26-43.
Jeroboama e be e le motho wa mohuta mang, gona Jehofa o ile a mo holofetša eng ge e ba a be a ka boloka melao ya Modimo? (1 Dikg. 11:28, 38)
- Bala 1 Dikgoši 12:1-33.
Ke’ng seo batswadi le bagolo ba ka ithutago sona mohlaleng o mobe wa Rehoboama mabapi le go diriša gampe matla a taolo? (1 Dikg. 12:13; Mmo. 7:7; 1 Pet. 5:2, 3)
Bafsa lehono ba swanetše go nyaka tlhahlo e ka botwago go bomang ge ba dira diphetho tše dikgolo bophelong? (1 Dikg. 12:6, 7; Die. 1:8, 9; 2 Tim. 3:16, 17; Baheb. 13:7)
Ke’ng seo se ilego sa tutueletša Jeroboama go dira mafelo a mabedi a borapedi bja namane, gomme se se ile sa bontšha bjang gore o be a tloga a se na tumelo go Jehofa? (1 Dikg. 11:37; 12:26-28)
Ke mang yo a ilego a dira gore batho ba mmušong wa meloko e lesome ba hlanogele borapedi bja therešo? (1 Dikg. 12:32, 33)


text:
THUŠO BAKENG SA LAPA | LENYALO
Kamoo le ka Boledišanago ka Mathata
TLHOHLO
Na ge wena le molekane wa gago le boledišana ka mathata le feleletša le sa kwane go feta ge le be le thoma poledišano ya lena? Ge e ba go le bjalo, le ka kaonefatša boemo bja lena. Lega go le bjalo, sa pele, o swanetše go tseba gore mekgwa ya banna ya go bolela ga e swane le ya basadi. *
SEO O SWANETŠEGO GO SE TSEBA
Gantši basadi ba rata go bolela ka bothata pele ba ka kwa tharollo. Ge e le gabotse, ka dinako tše dingwe go fo bolela e ba yona tharollo ya bothata.
“Ke ikwa gakaone ge ke ntšhitše sa mafahleng gomme ke tseba gore monna wa ka o a nkwešiša. Ke ikwa gakaone kudu ka morago ga ge ke boletše—gantši seo se direga ka morago ga metsotswana re boledišane.”—Sirppa. *
“Ga ke kgone go lebala ka bothata bjoo ge e ba ke sa hwetše sebaka sa go hlalosetša monna wa ka ka tsela yeo ke tlogago ke ikwa ka yona. Ke ikwa ke imologile ge nka bolela ka bothata.”—Ae-Jin.
“Go bjalo ka ge eka ke mošomo wa maphodisa. Ge ke le gare ke bolela, ke sekaseka kgato e nngwe le e nngwe ya bothata gomme ke leka go hwetša modu wa bjona.”—Lurdes.
Banna ba sekametše tabeng ya go nagana ka ditharollo. Seo se a kwagala ka ge go lokiša dilo go dira gore monna a ikwe a na le mohola. Go nea ditharollo ke tsela ya monna ya go bontšha mosadi wa gagwe gore a ka ithekga ka yena ge a nyaka thušo. Ka gona banna ba a gakanega ge ditharollo tšeo ba di neago di sa amogelwe. Monna yo a bitšwago Kirk o re: “Ga ke kwešiše gore o ka bolela bjang ka bothata mola o sa nyake tharollo!”
Eupša puku ya The Seven Principles for Making Marriage Work e lemoša ka gore “kwešišo e swanetše go tla pele ga tharollo. Pele o ka šišinya tharollo, o swanetše o tsebiše molekane wa gago gore o tloga o bona le go kwešiša seo a lebeletšanego le sona. Gantši ga se gore molekane wa gago o kgopela tharollo—o fo nyaka go theetšwa.”
SEO O KA SE DIRAGO
Bakeng sa banna: Itlwaetše go theetša ka kelohloko. Monna yo a bitšwago Tomás o re: “Ka dinako tše dingwe ka morago ga gore ke theetše ke ipotša gore, ‘Seo ga se a hola ka selo.’ Eupša gantši e ba e le sona seo mosadi wa ka a se hlokago—go theetšwa.” Monna yo a bitšwago Stephen le yena o dumelelana le seo. O re: “Ke hwetša go le kaone kudu go tlogela mosadi wa ka a ntšha sa mafahleng ntle le go mo tsena ganong. Gantši ge a fetša o mpotša gore o ikwa a le kaone kudu.”
Leka se: Nakong e tlago ge o boledišana le mosadi wa gago ka bothata bjo itšego, phema go lekega go nea keletšo o sa kgopelwa. Mo lebelele ka mahlong gomme o theetše ka kelohloko seo a se bolelago. Dumelelana le yena ka hlogo. Hlalosa ka boripana seo a se bolelago go bontšha gore o a mo kwa. Monna yo a bitšwago Charles o re: “Ka dinako tše dingwe mosadi wa ka o fo nyaka go tseba gore ke a mo kwešiša le gore ke ema le yena.” Molao wa motheo wa Beibele: Jakobo 1:19.
Bakeng sa basadi: Botša monna wa gago seo o nyakago a se dira. Mosadi yo a bitšwago Eleni o re: “Re ka letela gore balekane ba rena ba tsebe seo re se nyakago, eupša ka dinako tše dingwe re swanetše go ba hlalosetša seo re se nyakago.” Mosadi yo a bitšwago Ynez o šišinya mokgwa o latelago: “Nka re, ‘Go na le selo seo se ntshwenyago seo nka ratago gore o ntheetše ge ke go hlalosetša sona. Ga ke nyake gore o se rarolle eupša ke nyaka feela gore o kwešiše kamoo ke ikwago ka gona.’”
Leka se: Ge monna wa gago a akgofela go go nea tharollo ya bothata, o se ke wa phetha ka gore ga a go naganele. Go ka direga gore o leka go go thuša. Mosadi yo a bitšwago Ester o re: “Go e na le gore ke tenege, ke leka go kwešiša gore monna wa ka o na le taba le nna e bile o nyaka go ntheetša eupša ke feela gore o nyaka go nthuša.”—Molao wa motheo wa Beibele: Baroma 12:10.
Bakeng sa bobedi bja lena: Re rata go swara ba bangwe ka tsela yeo re nyakago go swarwa ka yona. Lega go le bjalo, e le gore le atlege ge le boledišana ka mathata, o swanetše go ela hloko tsela yeo molekane wa gago a nyakago gore o mo sware ka yona. (1 Bakorinthe 10:24) Monna yo a bitšwago Miguel o bea ditaba ka tsela ye, o re: “Ge e ba o le monna yo a nyetšego, ikemišetše go theetša. Ge e ba o le mosadi yo a nyetšwego, ikemišetše go fela o theetša ditharollo. Ge e ba bobedi bja lena le ka ikemišetša go ba le tekatekano, le tla holega ka moka ga lena.”—Molao wa motheo wa Beibele: 1 Petro 3:8.
^ par. 4 Mekgwa yeo re tla e hlalosago mo e ka no se šome go banna le basadi ka moka bao ba lego lenyalong. Lega go le bjalo, melao ya motheo yeo e ahlaahlwago sehlogong se e ka thuša yo mongwe le yo mongwe yo a lego lenyalong gore a kwešiše le go boledišana le molekane wa gagwe gabotse.
^ par. 7 Maina sehlogong se a fetotšwe.
Ithute ka mo go oketšegilego
Kgopela Thušo ya Modimo Gore o be le Lenyalo le le Thabilego
Go diriša dipotšišo tše pedi tše bonolo go ka go thuša go kaonefatša lenyalo la gago.
Lapa la Gago e ka ba Leo le Thabilego Bjang?
Jehofa, Modimo yo a thabilego, o nyaka gore lapa le thabe. Hwetša keletšo e šomago e tšwago ka Beibeleng bakeng sa banna, basadi, batswadi le bana.


text:
KGAOLO YA LESOME-NNE
Kamoo o ka Dirago Bophelo bja Lapa la Gago Gore bo Thabiše
Go nyakega’ng gore o be monna yo botse?
Mosadi a ka bapala bjang ka mo go atlegago karolo ya go ba mosadi yo a nyetšwego?
Go ba motswadi yo botse go akaretša’ng?
Bana ba ka thuša bjang go dira bophelo bja lapa gore bo thabiše?
1. Senotlelo sa bophelo bjo bo thabišago bja lapa ke sefe?
JEHOFA MODIMO o nyaka gore bophelo bja lapa la gago bo thabiše. Lentšu la gagwe e lego Beibele, le nea ditaelo bakeng sa setho se sengwe le se sengwe sa lapa, le hlalosa karolo yeo Modimo a nyakago gore yo mongwe le yo mongwe a e bapale. Ge ditho tša lapa di phetha dikarolo tša tšona ka go dumelelana le keletšo ya Modimo, mafelelo e ba a kgotsofatšago kudu. Jesu o itše: “Go thaba bao ba kwago lentšu la Modimo gomme ba le boloka!”—Luka 11:28.
2. Lethabo la lapa le ithekgile ka gore re lemoge’ng?
2 Lethabo la lapa le ithekgile kudu ka go lemoga ga rena gore lapa le thomilwe ke Jehofa, yena yo Jesu a mmiditšego “Tatago rena.” (Mateo 6:9) Lapa le lengwe le le lengwe mo lefaseng le gona ka baka la Tatago rena wa legodimong—e bile o tseba e le ka kgonthe seo se dirago gore malapa a thabe. (Ba-Efeso 3:14, 15) Ka gona, ke’ng seo Beibele e se rutago ka karolo ya setho se sengwe le se sengwe sa lapa?
LAPA LE THOMILWE KE MODIMO
3. Beibele e hlalosa bjang mathomo a lapa la motho, gomme ke ka baka la’ng re tseba gore seo e se bolelago ke therešo?
3 Jehofa o bopile batho ba pele e lego Adama le Efa, gomme a ba kopanya gore e be monna le mosadi. A ba bea legaeng la paradeise e botse ya lefaseng—tšhemo ya Edene—gomme a ba botša gore ba be le bana. Jehofa o itše: “Tswalang Le atê, tlalang lefase.” (Genesi 1:26-28; 2:18, 21-24) Se ga se feela kanegelo goba nonwane, ka gobane Jesu o bontšhitše gore seo Genesi e se bolelago ka go thomega ga bophelo bja lapa ke therešo. (Mateo 19:4, 5) Gaešita le ge re lebana le mathata a mantši gomme bophelo ga bjale bo se ka tsela yeo Modimo a bego a rerile gore bo be ka yona, anke re bone lebaka leo ka lona lethabo ka gare ga lapa e lego selo seo se kgonegago.
4. (a) Ke bjang setho se sengwe le se sengwe sa lapa se ka tlaleletšago lethabong la lapa? (b) Ke ka baka la’ng go ithuta bophelo bja Jesu go le bohlokwa gakaakaa bakeng sa lethabo la lapa?
4 Setho se sengwe le se sengwe sa lapa se ka thuša go dira gore bophelo bja lapa bo thabiše ka go ekiša Modimo tabeng ya go bontšha lerato. (Ba-Efeso 5:1, 2) Lega go le bjalo, re ka ekiša bjang Modimo ka ge e bile re ka se kgone go mmona? Re ka ithuta kamoo Jehofa a dirago dilo ka gona ka gobane o rometše Morwa wa gagwe wa leitšibulo go tšwa legodimong go tla lefaseng. (Johane 1:14, 18) Ge a be a le lefaseng, Morwa yo e lego Jesu Kriste o ile a ekiša Tatagwe wa legodimong gabotse kudu mo e lego gore go bona le go kwa Jesu go be go swana le ge re e-na le Jehofa gomme re Mo theeditše. (Johane 14:9) Ka gona, yo mongwe le yo mongwe wa rena a ka thuša go dira bophelo bja lapa gore e be bjo bo thabišago ka go ithuta ka lerato leo Jesu a ilego a le bontšha le go latela mohlala wa gagwe.
MOHLALA BAKENG SA BANNA
5, 6. (a) Ke bjang tsela yeo Jesu a swarago phuthego ka yona e beago mohlala bakeng sa banna? (b) Ke’ng seo se swanetšego go dirwa gore go hwetšwe tebalelo ya dibe?
5 Beibele e bolela gore banna ba swanetše go swara basadi ba bona ka tsela e swanago le yeo Jesu a swarago barutiwa ba gagwe ka yona. Ela hloko tlhahlo ye ya Beibele: “Banna, tšwelang pele le rata basadi ba lena go etša ge Kriste le yena a ratile phuthego gomme a ikgafela yona . . . Ka tsela ye banna ba swanetše go rata basadi ba bona bjalo ka mebele ya bona. Yo a ratago mosadi wa gagwe o a ithata, gobane ga go na motho yo a kilego a hloya nama ya gagwe; eupša o a e fepa le go e babalela, go etša ge Kriste le yena a dira phuthego bjalo.”—Ba-Efeso 5:23, 25-29.
6 Lerato la Jesu bakeng sa phuthego ya gagwe ya barutiwa le bea mohlala o phethagetšego bakeng sa banna. Jesu “o ba ratile go fihla bofelong,” a gafa bophelo bja gagwe bakeng sa bona, gaešita le ge ba be ba sa phethagala. (Johane 13:1; 15:13) Ka mo go swanago, banna ba kgothaletšwa gore: “Tšwelang pele le rata basadi ba lena gomme le se ke la ba galefela o šoro.” (Ba-Kolose 3:19) Ke’ng seo se tlago go thuša monna go diriša keletšo e bjalo, kudu-kudu ge e ba mosadi wa gagwe ka dinako tše dingwe a palelwa ke go bontšha bohlale? O swanetše go gopola diphošo tša gagwe ka noši le seo a swanetšego go se dira gore a hwetše tebalelo ya Modimo. O swanetše go dira’ng? O swanetše go lebalela bao ba mo diretšego sebe, gomme seo se akaretša le mosadi wa gagwe. Ee, mosadi le yena o swanetše go dira se se swanago. (Mateo 6:12, 14, 15) Na o bona lebaka leo ba bangwe ba ilego ba bolela gore lenyalo le le atlegilego ke go kopanywa ga batho ba babedi bao ba kgonago go lebalelana?
7. Ke’ng seo Jesu a ilego a se ela hloko, gomme o ile a beela banna mohlala ofe?
7 Banna gape ba swanetše go lemoga gore Jesu ka mehla o be a bontšha go naganela barutiwa ba gagwe. O ile a ela hloko mafokodi le dinyakwa tša bona tša nama. Ka mohlala, ge ba be ba lapile o ile a re: “Tlang, lena le nnoši, ka thopeng lefelong le lego lekatana gomme le khutšeng go se nene.” (Mareka 6:30-32) Basadi le bona ba nyaka go naganelwa ka kelohloko. Beibele e ba hlalosa gore ba swana le “sebjana se fokolago” seo banna ba laelwago gore ba se nee “kgodišo.” Ka baka la’ng? Ka gobane bobedi banna le basadi bao ba lego lenyalong ba hwetša “kgaugelo e sa swanelego ya bophelo.” (1 Petro 3:7) Banna ba swanetše go gopola gore go botega ke gona go dirago gore motho e be wa bohlokwa go Modimo, e sego gore motho ke monna goba mosadi.—Psalme 101:6.
8. (a) Go bolela’ng gore monna “yo a ratago mosadi wa gagwe o a ithata”? (b) Go ba “nama e tee” go bolela’ng bakeng sa monna le mosadi wa gagwe?
8 Beibele e bolela gore monna “yo a ratago mosadi wa gagwe o a ithata.” Se ke ka gobane monna le mosadi wa gagwe “ga e sa le ba babedi, eupša ke nama e tee,” go etša ge Jesu a bontšhitše. (Mateo 19:6) Ka gona ga se ba swanela go itumelela gore ba be le dikganyogo tša tša botona le botshadi ka ntle ga lenyalo la bona. (Diema 5:15-21; Ba-Hebere 13:4) Ba ka dira se ge e ba ba bontšha go kgomega mo e sego ga boithati ka dinyakwa tša yo mongwe le yo mongwe wa bona. (1 Ba-Korinthe 7:3-5) Kgopotšo e bohlokwa ke gore: “Ga go na motho yo a kilego a hloya nama ya gagwe; eupša o a e fepa le go e babalela.” Banna ba swanetše go rata basadi ba bona go etša ge ba ithata, ba gopola gore ba ikarabelela go hlogo ya bona, Jesu Kriste.—Ba-Efeso 5:29; 1 Ba-Korinthe 11:3.
9. Ke seka sefe sa Jesu seo go bolelwago ka sona go Ba-Filipi 1:8, gomme ke ka baka la’ng banna ba swanetše gore ba bontšhe seka se go basadi ba bona?
9 Moapostola Paulo o boletše ka ‘maikwelo a borutho a bonolo ao Kriste Jesu a nago le ona.’ (Ba-Filipi 1:8) Borutho bja Jesu e be e le seka se se lapološago, seo se bego se ipiletša go basadi bao ba ilego ba ba barutiwa ba gagwe. (Johane 20:1, 11-13, 16) Ka gona basadi ba nyetšwego ba hlologela maikwelo a borutho go tšwa go banna ba bona.
MOHLALA BAKENG SA BASADI BA NYETŠWEGO
10. Jesu o bea mohlala bjang bakeng sa basadi?
10 Lapa ke mokgatlo, gomme gore o šome ka thelelo o nyaka hlogo. Gaešita le Jesu o na le Yo a ikokobeletšago yena e le Hlogo ya gagwe. “Hlogo ya Kriste yona ke Modimo,” go swana le ge “hlogo ya mosadi [e le] monna.” (1 Ba-Korinthe 11:3) Go ikokobeletša ga Jesu bohlogo bja Modimo ke mohlala o mobotse, ka ge ka moka ga rena re e-na le hlogo yeo re swanetšego go ikokobeletša yona.
11. Ke boemo bofe bja kgopolo bjoo mosadi a swanetšego go ba le bjona ka monna wa gagwe, gomme mafelelo a boitshwaro bja gagwe e ka ba afe?
11 Batho ba sa phethagalago ba dira diphošo gomme gantši ba hlaelelwa kudu ke go ka ba dihlogo tša malapa tšeo di swanelegago. Ka gona mosadi o swanetše go dira’ng? Ga se a swanela go nyatša seo monna wa gagwe a se dirago goba go leka go tšea bohlogo bja gagwe. Mosadi o dira gabotse go gopola gore go ya ka pono ya Modimo, moya wa khutšo le wa boleta ke o bohlokwa kudu. (1 Petro 3:4) Ka go bontšha moya o bjalo, mosadi o tla hwetša go le bonolo go bontšha boikokobetšo bja go boifa Modimo gaešita le maemong a lekago. Go oketša moo, Beibele e re: “Mosadi o swanetše go ba le tlhompho e tseneletšego go monna wa gagwe.” (Ba-Efeso 5:33) Eupša go thwe’ng ge e ba monna a sa amogele Kriste e le Hlogo ya gagwe? Beibele e kgothatša basadi ka gore: “Ikokobeletšeng banna ba lena, e le gore, ge e ba go e-na le bao ba sa kwego lentšu, ba tle ba ruiwe ka ntle le lentšu ka boitshwaro bja basadi ba bona, ka baka la ge ba bile dihlatse tše di bonego ka mahlo tša boitshwaro bja lena bjo bo sekilego gotee le tlhompho e tseneletšego.”—1 Petro 3:1, 2.
12. Ke ka baka la’ng go sa fošagala gore mosadi a tšweletše dikgopolo tša gagwe ka tlhompho?
12 Go sa šetšwe gore monna wa gagwe ke modumedi-gotee le yena goba ga se yena, mosadi o tla ba a sa bontšhe go se hlomphe ge e ba ka bohlale a bolela kgopolo yeo e fapanego le ya monna. Pono ya gagwe e ka ba e nepagetše, gomme lapa ka moka le ka holega ge e ba monna a ka mo theetša. Gaešita le ge Aborahama a ile a se dumele ge mosadi wa gagwe Sara a tšweletša tharollo e šomago bakeng sa bothata bjo bo itšego bja lapa, Modimo o ile a mmotša gore: “Tše Sara a di boletšexo le wêna, O di dumêlê.” (Genesi 21:9-12) Ee, ge monna a dira phetho ya mafelelo yeo e sa thulanego le molao wa Modimo, mosadi wa gagwe o bontšha go ikokobetša ga gagwe ka go e thekga.—Ditiro 5:29; Ba-Efeso 5:24.
13. (a) Ke’ng seo Tito 2:4, 5 e kgothaletšago basadi ba ba nyetšwego gore ba se dire? (b) Ke’ng seo Beibele e se bolelago ka karogano le tlhalo?
13 Ka go phetha karolo ya gagwe, mosadi a ka dira mo gontši tabeng ya go hlokomela lapa. Ka mohlala, Beibele e bontšha gore basadi ba ba nyetšwego ba swanetše “gore ba rate banna ba bona, ba rate bana ba bona, ba hlaphogelwe monaganong, e be ba sekilego, ba šomago ka gae, ba bolo, ba ikokobeletše banna ba bona.” (Tito 2:4, 5) Mosadi yo a nyetšwego yo e bilego e le mma yo a dirago ka tsela ye o tla hwetša lerato le tlhompho tša nako e telele tša lapa la gagwe. (Diema 31:10, 28) Lega go le bjalo, ka ge lenyalo e le go kopanywa ga batho ba sa phethagalago, maemo a mangwe a feteletšego a ka feleletša ka karogano goba tlhalo. Beibele e dumelela karogano ka tlase ga maemo a itšego. Lega go le bjalo, karogano ga se ya swanelwa go tšewa gabohwefo ka gobane Beibele e eletša gore: “Mosadi a se ke a tlogela monna wa gagwe; . . . le monna a se ke a tlogela mosadi wa gagwe.” (1 Ba-Korinthe 7:10, 11) Le gona ke bootswa feela bjo bo dirilwego ke yo mongwe wa balekane ba lenyalo bjo bo neago motheo wa Mangwalo bakeng sa tlhalo.—Mateo 19:9.
MOHLALA O PHETHAGETŠEGO BAKENG SA BATSWADI
14. Jesu o ile a swara bjang bana, gomme ke’ng seo bana ba se nyakago go batswadi?
14 Jesu o beile mohlala o phethagetšego bakeng sa batswadi tseleng yeo a ilego a swara bana ka yona. Ge ba bangwe ba be ba leka go thibela bana go ya go Jesu, o ile a re: “Lesang bana ba banyenyane ba tle go nna; le se leke go ba thibela.” Beibele e bolela gore ka morago o ile a “gokarela bana a thoma go ba šegofatša, a ba bea diatla.” (Mareka 10:13-16) Ka ge Jesu a ile a fetša nako a e-na le bana ba banyenyane, na ga se la swanela go dira se se swanago ka barwa gotee le barwedi ba lena? Ba nyaka nako ya lena e ntši, e sego e nyenyane. Le swanetše go ipeela nako ya go ba ruta, ka gobane seo ke se Jehofa a laelago batswadi gore ba se dire.—Doiteronomio 6:4-9.
15. Ke’ng seo batswadi ba ka se dirago gore ba šireletše bana ba bona?
15 Ka ge lefase le e e-ba le kgopo kudu le go feta, bana ba nyaka batswadi bao ba tlago go ba šireletša go batho bao ba nyakago go ba gobatša, ba bjalo ka batho ba tsomago bana gore ba ba goboše ka dikopano tša botona le botshadi. Ela hloko kamoo Jesu a ilego a šireletša barutiwa ba gagwe, bao ka lerato a ilego a ba bitša “bana ba banyenyane.” Ge a be a swarwa gomme a be a tla bolawa kapejana ka morago ga moo, Jesu o ile a rulaganyetša gore ba phologe. (Johane 13:33; 18:7-9) Bjalo ka motswadi, o swanetše go phafogela maiteko a Diabolo a go leka go gobatša bana ba gago ba banyenyane. O swanetše go ba nea temošo e sa le pele. * (1 Petro 5:8) Ga go le ka mohla moo ba ilego ba ba kotsing ya go se šireletšege mmeleng, moyeng le boitshwarong kudu gakaakaa.
16. Ke’ng seo batswadi ba ka ithutago sona tseleng yeo Jesu a ilego a swaragana le go se phethagale ga barutiwa ba gagwe?
16 Bošegong bja pele ga ge Jesu a e-hwa, barutiwa ba ile ba ngangišana ka gore ke mang yo mogolo gare ga bona. Go e na le gore a ba befelele, Jesu ka lerato o ile a tšwela pele a ipiletša go bona ka lentšu le ka mohlala. (Luka 22:24-27; Johane 13:3-8) Ge e ba o le motswadi, na o kgona go bona kamoo o ka latelago mohlala wa Jesu ka gona tseleng yeo o phošollago bana ba gago ka yona? Ke therešo gore ba nyaka tayo, eupša e swanetše gore e newe ka ‘tekanyo e swanetšego’ e sego ka bogale. Ga se wa swanela go bolela ka go se naganele “bjalo ka lerumo le le hlabago.” (Jeremia 30:11, bapiša le PK; Diema 12:18, PK) Tayo e swanetše go newa ka tsela yeo ngwana wa gago ka morago a tlago go bona gore e be e le e swanetšego kudu.—Ba-Efeso 6:4; Ba-Hebere 12:9-11.
MOHLALA BAKENG SA BANA
17. Ke ka ditsela dife Jesu a beilego mohlala o phethagetšego bakeng sa bana?
17 Na bana ba ka ithuta go Jesu? Ee, ba ka ithuta! Ka mohlala wa gagwe ka noši, Jesu o bontšhitše kamoo bana ba swanetšego go kwa batswadi ba bona ka gona. O ile a re: “Ke bolela dilo tše go etša ge Tate a nthutile.” O okeditše ka gore: “Ka mehla ke dira dilo tše di mo kgahlišago.” (Johane 8:28, 29) Jesu o be a e-kwa Tatagwe wa legodimong, gomme Beibele e botša bana gore ba kwe batswadi ba bona. (Ba-Efeso 6:1-3) Le ge Jesu e be e le ngwana yo a phethagetšego, o ile a kwa batswadi ba gagwe ba batho e lego Josefa le Maria, bao ba bego ba sa phethagala. Seo se ile sa tliša lethabo go setho se sengwe le se sengwe sa lapa labo Jesu e le ka kgonthe!—Luka 2:4, 5, 51, 52.
18. Ke ka baka la’ng Jesu ka mehla a be a e-kwa Tatagwe wa legodimong, gomme ke mang yo a thabago ge bana ba e-kwa batswadi ba bona lehono?
18 Na bana ba ka lemoga ditsela tšeo ka tšona ba ka swanago le Jesu gabotse gomme ba thabiša batswadi ba bona? Ee, bana ka dinako tše dingwe ba ka hwetša go le thata gore ba kwe batswadi ba bona, eupša seo ke se Modimo a nyakago gore bana ba se dire. (Diema 1:8; 6:20) Jesu ka mehla o be a e-kwa Tatagwe wa legodimong, gaešita le ka tlase ga maemo a thata. Lebakeng le lengwe ge e be e le thato ya Modimo gore Jesu a dire selo se sengwe seo se bego se le thata kudu, Jesu o ile a re: “Tloša senwelo [senyakwa se itšego] se go nna.” Lega go le bjalo, Jesu o ile a dira seo Modimo a ilego a mo kgopela sona, ka gobane o ile a lemoga gore Tatagwe o be a tseba gakaone. (Luka 22:42) Ka go ithuta gore ba kwe, bana ba tla dira gore batswadi ba bona le Tatago bona wa legodimong ba thabe kudu. *—Diema 23:22-25.
19. (a) Sathane o leka bjang bana? (b) Batswadi ba ka kgongwa bjang ke boitshwaro bjo bobe bja bana ba bona?
19 Diabolo o ile a leka Jesu, gomme re ka kgodišega gore o tla leka le bafsa gore ba dire seo se fošagetšego. (Mateo 4:1-10) Sathane Diabolo o diriša kgateletšo ya dithaka yeo go ka bago thata gore o e ganetše. Ka gona ke gabohlokwa kudu gore bana ba se ke ba gwerana le badiri ba bobe! (1 Ba-Korinthe 15:33) Morwedi wa Jakobo e lego Dina o ile a gwerana le bao ba bego ba sa rapele Jehofa, gomme se se ile sa lebiša bothateng bjo bogolo. (Genesi 34:1, 2) Nagana kamoo lapa le ka kwago bohloko ka gona ge e ba yo mongwe wa ditho tša lona a ka akaretšwa boitshwarong bjo bo gobogilego bja tša botona le botshadi!—Diema 17:21, 25.
SENOTLELO SA LETHABO LA LAPA
20. E le gore go thabelwe bophelo bja lethabo la lapa, ke’ng seo setho se sengwe le se sengwe sa lapa se swanetšego go se dira?
20 Go ba bonolo go lebeletšana le mathata a lapa ge keletšo ya Beibele e dirišwa. Ge e le gabotse, go diriša keletšo e bjalo ke senotlelo sa lethabo la lapa. Ka gona banna, ratang basadi ba lena gomme le ba sware ka tsela yeo Jesu a swarago phuthego ya gagwe ka yona. Basadi, ikokobeletšeng bohlogo bja banna ba lena gomme le latele mohlala wa mosadi wa sethakga yo go bolelwago ka yena go Diema 31:10-31. Batswadi, tlwaetšang bana ba lena. (Diema 22:6) Bo-tate, ‘okamelang ba ntlo ya lena ka mokgwa o mobotse.’ (1 Timotheo 3:4, 5; 5:8) Lena bana, e-kwang batswadi ba lena. (Ba-Kolose 3:20) Ga go le o tee ka lapeng yo a phethagetšego, ka gobane ka moka ba dira diphošo. Ka gona ikokobetšeng gomme le kgopelaneng tshwarelo.
21. Ke ditebelelo dife tše di kgahlišago tšeo di letšego ka pele, gomme ke bjang re ka thabelago bophelo bjo bo thabišago bja lapa gona bjale?
21 Ke therešo gore Beibele e hupere keletšo gotee le tlhahlo e ntši e bohlokwa ge e le mabapi le bophelo bja lapa. Go oketša moo, e re ruta ka lefase le lefsa la Modimo le paradeise ya lefaseng yeo e tletšego ka batho ba thabilego bao ba rapelago Jehofa. (Kutollo 21:3, 4) A ditebelelo tše di kgahlišago tšeo di letšego ka pele! Gaešita le gona bjale, re ka thabela bophelo bjo bo thabišago bja lapa ka go diriša ditaelo tša Modimo tšeo di hwetšwago Lentšung la gagwe e lego Beibele.
^ ser. 15 Thušo mabapi le kamoo o ka šireletšago bana e hwetšwa go kgaolo 32 ya puku ya Ithute go Morutiši yo Mogolo, yeo e gatišitšwego ke Dihlatse tša Jehofa.
^ ser. 18 Ke feela ge motswadi a kgopela ngwana gore a robe molao wa Modimo moo go tlago go ba mo go swanetšego gore ngwana a se mo kwe.—Ditiro 5:29.
Ithute ka mo go oketšegilego
Borapedi bja Lapa ke Eng?
Ithute kamoo tokišetšo ye e ka go thušago ka gona go batamela go Modimo le go matlafatša lapa la gago.